3 NEPHI TSAPTER 25\nSa ikaduwang pagbabalik an mapang-abaw-abaw asin maririgsok pagsusuruloon bilang panggatong--- Si Elijah magbabalik bago pa man an dakulaon asin makangorongirhat na aldaw--- Ikumpara sa Malakias 4.\nNin huli ta hilnga, an aldaw maabot na magsusulo na arog nin sarong pogon; asin an gabos na mapang-abaw-abaw, iyo, asin an gabos na naggigibo nin maririgsok, magigin panggatong; asin an aldaw na mag-aabot iyo an magsusulo sa sainda, sabi nin Kagurangnan nin mga Hukbo, na ini magwawalat sainda na mayo maski ugat ni sanga.\n2 Pero sa saindo na natatakot sa sakuyang pangaran, na an Ake nin Pagkamatanos mabubuhay na igwang kaomayan sa saiyang mga pakpak; asin kamo magpapadagos sa pagduman asin magtatalubo arog kan mga guya sa kuwadra.\n3 Asin saindong pagtitimak-timakan an maririgsok; nin huli ta sinda magigin mga abo sa irarom kan mga suwelas kan saindong mga bitis sa aldaw na Ako maggigibo kaini, sabi nin Kagurangnan nin mga Hukbo.\n4 Giromdoma baya nindo an ley ni Moises, an sakuyang surugoon, na sakuyang pinagsugo saiya sa Horeb para sa bilog na Israel, na igwang mga ley asin mga paghuhukom.\n5 Hilnga, Ako magpapadara saindo ki Elijah an propeta bago mag-abot kan dakulaon asin makangorongirhat na aldaw nin Kagurangnan;\n6 Asin saiyang pababalikon an puso kan mga ama sa mga kaakian, asin an puso kan mga kaakian sa saindang mga ama, ta baka Ako mag-abot asin hampakon an kinaban nin sarong sumpa.\n# posted by Unknown @ 6/08/2006 08:06:00 AM\n3 NEPHI TSAPTER 24\nAn mensahero nin Kagurangnan an mag-aandam kan dalan para sa Ikaduwang Pag-abot--- Si Cristo magtutukaw sa paghuhukom--- An Israel pinagsusugo na magbayad nin ikapu asin mga dulot--- Sarong libro nin kagiromdoman an pinagtatago--- Ikumpara sa Malakias 3.\nAsin ini nangyaring naglipas na siya nagsugo sainda na dapat nindang ipagsurat an mga tataramon na an Ama iyo an nagtao ki Malakias, na saiyang sasabihon sa sainda. Asin ini nangyaring naglipas na pagkatapos nindang maisurat siya nagpaliwanag sainda. Asin iyo ini an mga tataramon na saiyang pinagsabi sa sainda, na nagsasabi: Kaya nagsabi an Ama ki Malakias--- Hilnga, Ako magpapadara kan sakuyang mensahero, asin siya an mag-aandam nin dalan sa atubangan ko, asin an Kagurangnan na saindong ikinakaogma; hilnga, siya maabot, an sabi nin Kagurangnan nin mga Hukbo.\n2 Pero siisay daw an makakatagal sa aldaw kan saiyang pag-aabot, asin siisay an makakatindog sa panahon na siya magpapahiling? Nin huli ta siya siring sa sarong kalayo nin parasara, asin arog kan sabon nin paralaba.\n3 Asin siya magtutukaw bilang sarong parasara asin parahugas nin plata; asin siya an maglilinig sa mga akeng lalake ni Levi, asin magpurga sainda arog sa bulawan asin plata, na tanganing sinda magdudulot sa Kagurangnan kan dulot nin pagkamatanos.\n4 Asin pagkatapos an dulot kan Judah asin Jerusalem magigin makakapagpa-ogma sa Kagurangnan, arog sa mga aldaw nin nakaagi na, asin arog sa mga nakalipas na mga taon.\n5 Asin ako magdudulok paharani saindo sa paghuhukom; asin Ako an magigin hidaling testigo kontra sa mga para kaluwag, asin kontra sa mga parapaki-apid, asin kontra sa mga palsong parapasumpa, asin kontra saindo na nanlalamang sa trabahador kan saiyang suweldo, sa balo asin sa mga elo sa ama, asin sainda na nag-itsa-puwera nin estranghero, asin daeng pagkatakot sakuya, sabi nin Kagurangnan nin mga hukbo.\n6 Nin huli ta Ako an Kagurangnan, Ako dae nagbabago; kun kaya kamong mga akeng lalake ni Jacob dae napahamak.\n7 Magin kaidto sa mga aldaw kan saindong mga ama kamo nagharayo gikan sa sakuyang mga ordinansa, asin dae nagsunod sa mga ini. Magbaralik sa sakuya asin Ako magbabalik sa saindo, sabi nin Kagurangnan nin mga Hukbo. Pero kamo nagsabi: Saen baya kami mabaralik?\n8 Makakahabon daw an sarong tawo sa Diyos? Alagad kamo naghabon sako. Pero kamo nagsabi: Saen baya kami nanghabon saimo? Sa mga ikapu asin mga dulot.\n9 Kamo pinagsumpa nin sarong sumpa, nin huli ta kamo nanghabon sakuya, magin ining bilog na nasyon.\n10 Darahon nindo an gabos na mga ikapu sa laog kan kamalig, na tanganing magkakaigwa nin laman an sakuyang harong; asin probaran Ako magpoon ngonian, sabi nin Kagurangnan nin mga Hukbo, kun dae ko bubukasan saindo an mga bintana nin kalangitan, asin pagpabuluson sa saindo an sarong bendisyon na tanganing kamo dae magkakaigwa nin kuwarto na makahusto sa pagresibe kaini.\n11 Asin Ako magsasaway sa maninila para sa saindong mga karahayan, asin siya dae mandedestroso samga prutas kan saindong daga; ni an saindong mga baging mamumunga bago pa man an tamang panahon nin kaomahan, sabi nin Kagurangnan nin mga Hukbo.\n12 Asin an gabos na nasyon mag-aapud saindo na paladan, nin huli ta kamo magigin sarong marahayong kadagaan, sabi nin Kagurangnan nin mga Hukbo.\n13 An saindong mga tataramon nagin patumang laban sakuya, sabi nin Kagurangnan. Alagad kamo nagsasabi: Ano baya an samuyang nasabi kontra saimo?\n14 Kamo nagsabi: Ini sarong kasayangan an magsirbe sa Diyos, asin ano baya an kapakinabangan kaini na kita magsunod kan saiyang mga ordinansa asin baya kita naglakaw sa kapanoan nin pagkamundo sa atubangan nin Kagurangnan nin mga Hukbo?\n15 Asin ngonian satuyang pinag-aapud an mapang-abaw-abaw na maorogma, iyo, sind na naggigibo nin karigsokan naipamugtak na; iyo, sinda na nagtentar sa Diyos nailigtas baya.\n16 Pagkatapos sinda na tarakot sa Kagurangnan minsan nagtaram sa lambang saro, asin an Kagurangnan nagdadangog asin nagdangog; asin an sarong libro nin pagiromdom naisurat sa atubangan niya para sainda na natatakot sa Kagurangnan, asin nag-iisip sa saiyang pangaran.\n17 Asin sinda magigin sakuya, sabi nin Kagurangnan nin mga Hukbo, sa aldaw na iyan na Ako mahimo kan sakuyang mga alahas, asin Ako an magliligtas sainda siring sa sarong tawo na nagligtas sa saiyang sadireng akeng lalake na naglilingkod saiya.\n18 Pagkatapos siya magbabalik asin magmamasid sa tahaw kan matatanos asin kan marigsok, sa tahaw ninda na naglilingkod sa Diyos asin siya na nagsisirbe saiya.\n# posted by Unknown @ 6/08/2006 07:53:00 AM\n3 NEPHI TSAPTER 23\nSi Jesus nag-uyon sa mga tataramon ni Isaias --- Siya nagsugo sa mga katawohan na magsiyasat sa mga propeta--- An mga tataramon ni Samuel an Lamanita manungod sa pagkabuhay-liwat idinagdag sa saindang mga rekord.\nAsin ngonian, hilnga, Ako nagsasabi sa saindo, na kamo kaipong magsiyasat kaining mga bagay, iyo, sarong kasugoan sakong itinatao saindo na saindong siyasaton ining mga bagay na may kahigosan; nin huli ta mahalagahon an mga tataramon ni Isaias.\n2 Nin huli ta seguradong siya nagtaram na nagtutukar kan gabos na mga bagay manungod sa sakuyang mga katawohan na kaayon sa harong nin Israel; kun kaya ini kinakaipo na siya dapat na magtaram man sa mga Hentil.\n3 Asin an gabos na mga bagay na saiyang pinagtaram nangyari na asin mangyayari pa, magin uyon sa mga tataramon na saiyang pinagtaram.\n4 Kun kaya magtao nin pagdangog sa sakuyang mga tataramon; isurat an mga bagay na sakuyang pinagsasabi sa saindo; asin uyon sa panahon asin pagboot kan Ama sinda magpapaduman sa mga Hentil.\n5 Asin an siisay man an magdadangog sa sakuyang mga tataramon asin magsosolsol asin magpapabunyag, sinda an magigin maligtas. Masiyasat sa mga propeta, nin huli ta kadakul sa sainda na nagpapatotoo kaining mga bagay.\n6 Asin ini nangyaring naglipas na kan si Jesus nakapagsabi na kaining mga tataramon siya nagsabi sainda giraray, pagkatapos na siya nagpaliwanag kan gabos na mga kasuratan sa sainda na saindang naresibe, siya nagsabi sa sainda: Hilnga, an ibang mga kasuratan na Ako nagmawot na saindo dapat na suraton, idtong mayo pa kamo.\n7 Asin ini nangyaring naglipas na siya nagsabi ki Nephi: Daraha paluwas an rekord na saimong pinag-iingatan.\n8 Asin kan si Nephi pinagdara na paluwas an mga rekord, asin pinaghaya sa atubangan niya, saiyang pinaghiling an saiyang mga mata sa sainda asin nagsabi:\n9 Katotoohan Ako nagsasabi sa saindo, Ako an nagsugo sa sakuyang surugoon na si Samuel, an Lamanita, na saiya dapat na ipagpatotoo sa mga katawohang ini, na sa aldaw na an Ama magpapamuraway kan saiyang pangaran sakuya na tanganing may kadakul na mga banal na magbabangon gikan sa mga gadan, asin magpapahiling sa kadaklan. Asin siya nagsabi sa sainda: Bako daw na nangyari ini?\n10 Asin an saiyang mga desipulos nagsimbag saiya asin nagsabi: Iyo, Kagurangnan, si Samuel talagang nagpropesiya na uyon sa saimong mga tataramon, asin sinda gabos nagkatotoo.\n11 Asin si Jesus nagsabi sa sainda: Paanong mangyari na kamo dae naisurat an mga bagay na ini, na kadakul na mga banal nagbarangon na asin nagpahiriling na sa kadaklan asin nagparatukdo sa sainda?\n12 Asin ini nangyaring naglipas na si Nephi nakapaggiromdom na ining mga bagay dae man nanggad naisurat pa.\n13 Asin ini nangyaring naglipas na si Jesus nagsugo na an mga ini dapat na maisurat; kun kaya ini pinagsurat uyon sa saiyang pinagsugo.\n14 Asin ngonian ini nangyaring naglipas na kan si Jesus nagpaliwanag sa gabos na mga kasuratan sa sararoon, na sa saindang pinagsurat, siya nagsugo sainda na dapat nindang ipagtukdo an mga bagay na saiyang pinagpaliwanag sa sainda.\n# posted by Unknown @ 6/07/2006 07:29:00 PM\n3 NEPHI TSAPTER 22\nAng mga huring aldaw, an Sion asin an saiyang mga istaka itutugdas, asin an Israel titiponon sa pagkaherak asin pagkamoot--- Sinda magtatrayumpo--- Ikumpara sa Isaias 54.\nAsin pagkasunod idtong mga naisurat na na mangyayaring maglipas: Makaranta, O Kadagaan, kamo na dae nagbuburunga; magporoon kamong magkaranta, asin magkururahaw nin makusog, kamo na dae nakapagpangake; nin huli ta mas kadakul an mga kaakian nin kalipungawan kesa sa mga ake kan mag-agom na babae, nagsabi an Kagurangnan.\n2 Padakulon an lugar kan saimong tolda, asin tuguti sinda na mag-unat kan mga kurtina kan saimong mga istaran; dae magpabaya, palabaa an saimong mga bugkos asin pakusuga an saimong mga istaka;\n3 Nin huli ta kamo mag-uusbong sa may parteng too asin sa may parteng wala, asin an saindong banhi magmamana nin mga Hentil asin himoon na an mapungaw na mga siyudad ma-eestaran.\n4 Dae kamo matakot, nin huli ta kamo dae maipamugtak sa kasupganan; nin huli ta kamo magkakarilingaw sa kasupganan kan saimong kahobenan, asin dae makakagiromdom sa mga kapintasan kan saindong mga kahobenan, asin dae makakagiromdom sa kapintasan kan saindong mga balo noarin pa man.\n5 Nin huli ta an saimong Kaglalang, an saimong agom na lalake, an Kagurangnan nin mga hukbo iyo an saiyang pangaran; asin an saimong Paratubos, an Solong Banal nin Israel--- an Diyos kan bilog na kinaban iyo an magigin pag-apod saiya.\n6 Nin huli ta an Kagurangnan nag-apud saimo bilang sarong babaeng pinagbayaan asin nakulugan sa espiritu, asin sarong agom na babae kan kahobenan, kan ika pinagsikwal, sabi kan saimong Diyos.\n7 Nin huli ta sa dikit na panahon pinabayaan ko kamo, pero sa kadakulaan nin mga pagkaherak Ako an magtitipon saindo.\n8 Sa kadikit na kaanggutan Ako nagtago kan sakuyang lalawgon saindo sa laog nin sarong panahon, pero may daeng katapusan na pagkaboot Ako magkakaigwa nin pagkaherak sa saindo, nagsabi an Kagurangnan an saimong Paratubos.\n9 Nin huli kaini, an mga tubig ni Noah yaon sakuya, nin huli ta habang Ako nagpromisa na an mga tubig ni Noah dae na dapat na mag-agi sa bilog na kinaban, kaya Ako nagpanuga na dae na Ako maaanggot saindo.\n10 Nin huli ta an mga kabukidan maghahale asin an mga burokid-bukid mapapara, alagad an sakuyang pagkaboot dae nanggad magrarayo saindo, ni an tipan nin sakuyang katuninongan mapapara, nagsabi an Kagurangnan na igwang pagkaherak sa saindo.\n11 O kamong mga nagkasarakitan, na pinagpadpad nin bagyo, asin dae pinagdamayan! Hilnga, Ako an magpamugtak kan saindong mga gapo na may patas na mga kulay, asin magpamugtak kan saindong mga pundasyon nin mga sapiro.\n12 Asin Ako maghihimo na an saindong mga bintana nin mga agata, asin an saindong mga pintuan nin mga karbungko, asin an gabos na saindong mga kasagkoran nin mga magagayon na mga gapo.\n13 Asin an gabos nindong mga kaarakian poagtutukdoan sa Kagurangnan; asin dakulaong gayo an magigin katuninongan kan saindong mga kaarakian.\n14 Sa pagkamatanos kamo pagtutugdukon; kamo magigin harayo sa pagkasakop nin huli ta mayo kamong pagkatakot, asin sa kahamakan nin huli ta ini dae makadulok harani saindo.\n15 Hilnga, sinda seguradong magtitiripon-tipon na magkakasararo laban saindo, bako sa paagi ko; an siirisay an magtiripon-tipon na magkasararo laban saindo magkakapuruho nin huli sana sa saindong karahayan.\n16 Hilnga, Ako naglalang nin sarong panday na maghahayop nin mga uring na may kalayo, asin siya magpapanday nin sarong instrumento para sa saiyang trabaho; asin Ako naglalang nin sarong parasakop tanganing mandestroso.\n17 Mayong armas na pinaggibo laban saindo an makakatagal; asin an lambang dila na magpapakaraot laban saindo sa paghuhukom saindong pagkokondenaron. Iyo ini an pamana kan mga surugoon nin Kagurangnan, asin an saindang pagkamatanos yaon sakuya, nagsabi an Kagurangnan.\n# posted by Unknown @ 6/07/2006 07:12:00 PM\n3 NEPHI TSAPTER 21\nAn Israel magkakatiripon sa panahon na an Libro ni Mormon magluwas--- Ang mga Hentil ma-eestablisa bilang sarong libreng katawohan sa Amerika--- Sinda maliligtas kun sinda magtubod asin magsunod; o kun dae sinda pagpuputulon asin dedestrosohon--- an Israel iyo an magtutugdok kan Bagong Jerusalem, asin an mga nagkawararang mga tribu magbabaralik.\nAsin katotoohan Ako nagsasabi sa saindo, Ako magtatao sa saindo nin sarong senyal, na tanganing kamo makaaram sa panahon kun noarin an mga bagay na ini magpopoon na mangyayari--- na Ako an magtitipon, gikan sa saindang halawigon na pagkapururak, an sakuyang mga katawohan, O harong ni Israel, asin mag-eestablisa giraray sa pag-iriba ninda kan sakuyang Sion;\n2 Asin hilnga, iyo ini an bagay na sakuyang itatao sa saindo bilang sarong senyal--- nin huli ta katotoohan Ako nagsasabi sa saindo na sa panahon na an mga bagay na ini na sakuyang pinagdeklara sa saindo, asin na sakuyang idedeklara sa saindo ngonian asin sa maabot kan sakuyang sadire mismo, asin sa paagi nin kapangyarihan kan Espiritu Santo na ipagtatao sa saindo kan Ama, na ipagpapabantog sa mga Hentil na tanganing saindang maaaraman an tungkol kaining mga katawohan naiyo an katadaan sa harong ni Jacob, asin manungod kaining sakuyang mga katawohan na ipagpupurak sa paagi ninda;\n3 Katotoohan, katotoohan, Ako nagsasabi sa saindo, sa panahon na an mga bagay na ini hihimoon na maipabantog sainda kan Ama, asin mag-aabot na gikan sa Ama, gikan sa sainda pasiring sa saindo;\n4 Nin huli ta ini sarong kadunungan nin Ama na sinda dapat maestablisa sa kadagaan na ini, asin maipamugtak bilang sarong libreng mga katawohan sa paagi nin kapangyarihan kan Ama, na an mga bagay na ini puwedeng magluwas gikan sainda pasiring sa sarong katadaan kan saindong banhi, na tanganing an tipan kan Ama puwedeng mautob na saiyang pinagkatipanan sa saiyang mga katawohan, O harong nin Israel;\n5 Kun kaya, sa panahon na an mga pagtrabahong ini asin an mga trabaho na magluluwas gikan sa pag-iriba nindo poon ngonian asin sa maabot na magluluwas gikan sa mga Hentil, pasiring sa saindong banhi na magbabawas sa daeng pagtubod nin huli sa kadaendatahan;\n6 Nin huli ta baya ini pinagmarhay nin Ama na ini dapat na magluluwas gikan sa mga Hentil, na saiyang maipahiling an saiyang kapangyarihan sa mga Hentil, nin huli kaining kausa na an mga Hentil, kun dae ninda pagpatagason an saindang mga puso, na tangani sinda magsosolsol asin magdulok sa sakuya asin magpabunyag sa sakuyang pangaran asin makaaram sa tunay na punto kan sakuyang doktrina, na tanganing sinda magin kabilang sa sakuyang mga katawohan, O harong nin Israel;\n7 Asin sa panahon na an mga ini mangyaring maglipas na an saindong banhi magpopoon na makaaram kaining mga bagay--- ini magigin sarong senyal sa sainda, na tanganing sinda puwedeng makaaram na an trabaho kan Ama nagpopoon na tanganing mautob an tipan na saiyang hinimo sa mga katawohan na yaon sa harong nin Israel.\n8 Asin sa panahon na an aldaw na iyan mag-abot, ini mangyayaring maglipas na an mga hade magtitikom kan saindang mga nguso; nin huli ta an mga bagay na dae pinagsasabi sa sainda mahihiling mismo ninda; asin an mga bagay na dae ninda nagkadarangog saindang ikokonsidera.\n9 Nin huli ta sa aldaw na iyan, nin huli sa kapakanan ko, an Ama maggigibo nin sarong trabaho, na magigin sarong dakula asin sarong makangalason na trabaho sa pag-iriba ninda; asin magkakaigwa sa pag-iriba ninda na dae magtutubod kaini, maski na sarong tawo an magdedeklara kaini sa sainda.\n10 Pero hilnga, an buhay kan sakuyang surugoon magigin yaon sa sakuyang kamot; kun kaya sinda dae makakapakulog saiya, maski na ngani na siya nakulugan na nin huli sainda. Pero Ako an magpapaomay saiya, nin huli ta magpapahiling sa sainda na an sakuyang kadunungan may mas makusog kesa sa katusuhan kan diyablo.\n11 Kun kaya ini mangyayaring maglipas na an siisay man na dae nagtubod sa sakuyang mga tataramon, na Ako iyo si JesuCristo, na an Ama iyo an magkakausa saiya na pagdarahon pasiring sa mga Hentil, asin magtatao sa saiya nin kapangyarihan na saiyang pagdadarahon sinda pasiring sa mga Hentil, (ini gigibohon na uyon sa sinabi ni Moises) sinda pagpuputulon gikan sa pag-iriba kan sakuyang mga katawohan na kabali sa tipan.\n12 Asin an sakuyang mga katawohan na sarong katadaan nin Jacob magigin kairiba kan mga Hentil, iyo, sa katahawan ninda bilang sarong leon na kairiba nin mga layas na hayop sa kakahuyan, bilang sarong hoben na leon sa kairiba kan mga pangon nin karnero, na siya, kun makalaog sasakmalon niya asin gugutay-gutayon na magkaperedaso, asin mayong makapagligtas.\n13 An saindang mga kamot ipag-iitaas sa saindang mga kaiwal, asin gabos nindang mga kaiwal magkakaparara.\n14 Iyo, herak man sa saindang mga Hentil laen kun sinda magsosolsol; nin huli ta ini mangyayaring maglipas na sa aldaw na iyan, nagsabi an Ama, na sakuyang pupuhoon an saindang mga kabayo gikan sa katahawan nindo, asin Ako an magdedestroso sa saindong mga karuwahe;\n15 Asin Ako an magpupuho sa mga siyudad kan saindong kadagaan, asin rurumpagon an gabos nindong mga pinagkakukutaan;\n16 Asin Ako an magpupuho kan mga parakaraw paluwas sa saindong kadagaan, asin kamo magkakawaraan na nin mga parahula;\n17 An saindong mga pinaglililok na mga imahen sakuya man na pupuhoon, asin an saindong nakatindog na mga imahen paluwas sa mga katahawan nindo, asin kamo dae na magsasamba sa mga kaggibohan kan saindong mga kamot;\n18 Asin Ako an magbubunot kan saindong mga kakahuyan paluwas sa katahawan nindo; asin man Ako an magdedestroso kan saindong mga siyudad.\n19 Asin ini mangyayaring maglipas na an gabos na kaputikan, asin mga pandadaya, asin mga pan-uuri, asin pag-iiriwal-iwal, asin mga palsong mga kapadean, asin an mga prostitusyon, pagpupunduhon.\n20 Nin huli ta ini mangyayaring maglipas, nagsabi an Ama, na sa aldaw na iyan an siisay na dae nagsosolsol asin magdulok sa sakuya na Namumutan na Ake, sinda an puputulon ko gikan sa pag-iriba kan sakuyang mga katawohan, O harong nin Israel;\n21 Asin Ako an maggigibo nin kabalusan asin kapungotan sa sainda, magin sa mga pagano, na dae pa ninda nadadangog.\n22 Pero kun sinda magsosolsol asin maghihinanyog sa sakuyang mga tataramon, asin dae pagpapatagason an saindang mga puso, Ako magtutugdok kan sakuyang simbahan sa pag-iriba ninda, asin sinda maglalaog sa tipan asin magin kabilang sa pag-iriba kaining katadaan nin Jacob, na sa sainda Ako an nagtao kaining kadagaan para sa saindang kamanahan;\n23 Asin sinda an magtatabang sa sakuyang mga katawohan, an katadaan nin Jacob, asin man sa kadakul kan harong nin Israel na magdudulok, na tanganing sinda magtutugdok nin sarong siyudad, na pag-aapudon na Bagong Jerusalem.\n24 Asin pagkatapos na sinda magtabang sa sakuyang mga katawohan na tangani sinda magkakatiripon-tipon, sinda na nagkawaratak-watak sa kadagaan, palaog pasiring sa Bagong Jerusalem.\n25 Asin pagkatapos an kapangyarihan kan langit magbababa sa pag-iriba ninda; asin Ako mismo yaon sa katahawan.\n26 Asin pagkatapos na gibohon kan Ama magpopoon sa aldaw na iyan, magin an ebanghelyong ini ipagbabalangibog sa pag-iriba nin katadaan kaining mga katawohan. Katotoohan Ako nagsasabi sa saindo, sa aldaw na iyan na an gibohon kan Ama magpopoon na sa pag-iriba kan gabos na nagkawaratak-watak kong mga katawohan, iyo, magin idtong mga tribu na nagkawarara, na an Ama iyo an nagpaluwas sa Jerusalem.\n27 Iyo, an gibo magpopoon sa pag-iriba kan gabos na nagkawaratak-watak na sakuyang mga katawohan, na an Ama iyo an maghahanda nin dalan na kun saen sinda puwedeng magdudulok sa sakuya, na tangani na sinda mag-aapod sa Ama sa pangaran ko.\n28 Iyo, asin pagkatapos an trabaho magpopoon, na kairiba an Ama sa pag-iriba nin gabos na mga nasyon sa pag-aandam nin dalan kun saen an saiyang mga katawohan magkakatiripon-tipon sa sadireng harong sa kadagaan na saindang kamanahan.\n29 Asin sinda magluluwas gikan sa gabos na mga nasyon; asin sinda dae magluluwas sa kahidalean, ni maghaleng patago, nin huli ta Ako magduduman sa atubangan ninda, nagsabi an Ama, asin Ako an magigin nindang panhurihan.\n# posted by Unknown @ 6/07/2006 06:19:00 PM\n3 NEPHI TSAPTER 20\nSi Jesus milagrosong nagtao nin tinapay asin arak asin giraray nag-administrar nin sakramento sa sainda--- An katadaan ni Jacob makaabot sa kaaraman sa Kagurangnan na saindang Diyos asin magmamana sa mga Amerika--- si Jesus an propeta na arog ki Moises, asin an mga Nephita iyo an kaakian kan mga propeta--- An iba man na mga katawohan nin Kagurangnan pagtitiriponon sa Jerusalem.\nAsin ini nangyaring naglipas na siya nagsugo sa kadaklan na tawo na sinda mag-untok na sa pagpangadye, asin man sa saiyang mga desipulos. Asin siya nagsugo sainda na sinda dae dapat mag-untok sa pagpapangadye sa laog kan saindang mga puso.\n2 Asin siya nagsugo sainda na sinda magburuhat asin magtirindog na sa saindang mga bitis. Asin sinda nagburuhat asin nagtirindog sa saindang mga bitis.\n3 Asin ini nangyaring naglipas na siya nagbaak nin tinapay giraray asin pinagbendisyunan ini, asin nagtao sa mga desipulos tanganing kakanon.\n4 Asin kan sinda nakapagkakan na siya nagsugo sainda na magbaak nin tinapay, asin ipagpanao sa kadaklan na mga tawo.\n5 Asin kan sinda nakapagpanao na sa kadaklang tawo siya man nagtao sainda nin arak tanganing inomon, asin siya nagsugo sainda na sinda magpanao man sa kadaklan na mga tawo.\n6 Ngonian, mayo nin tinapay, ni arak , na pinagdara an mga desipulos, ni an kadaklan na mga tawo;\n7 Pero siya tunay na nagpanao sa sainda nin tinapay na kakakanon, asin man arak na pag-iinomon.\n8 Asin siya nagsabi sa sainda: Siya nagkakakan kaining tinapay nagkakakan kan sakuyang hawak sa saiyang kalag; asin siya na nag-iinom kaining arak nag-iinom kan sakuyang dugo sa saiyang kalag; asin an saiyang kalag dae nanggad magugutom ni mapapaha, kundi mababasog.\n9 Ngonian, kan an kadaklan na tawo nakapagkakan asin nakapag-inom na, hilnga, sinda napano nin Espiritu; asin sinda nagkururahaw na may sarong boses, asin nagtao nin pamuraway ki Jesus, na saindang parehong nahiling asin nadangog.\n10 Asin ini nangyaring naglipas na kan sinda nakapagtao na gabos nin pamuraway ki Jesus, siya nagsabi sa sainda: Hilnga ngonian ako nagtapos sa kasugoan na an Ama an nagsugo sakuya manungod sa katawohang ini, na iyo an sarong katadaan sa harong nin Israel.\n11 Kamo maggiromdom na ako nagtaram sa saindo, asin nagsabi na kan an mga tataramon ni Isaiah mautob na--- hilnga sinda nagkasururat, kamo igwa kaini saindo, kun kaya hanapa sinda---\n12 Asin katotoohan, katotoohan, ako nagsasabi sa saindo, na sa panahon na sinda magka-urutob iyo iyan an kautuban kan tipan na an Ama an naggibo sa ssaiyang mga katawohan, O harong nin Israel.\n13 Asin pagkasunod an mga katadaan, na pinagwaratak-watak sa ibang rona sa lalawgon kan kinaban, pagkakatiriponon gikan sa sirangan asin gikan sa sulnopan, asin gikan sa timog asin gikan sa hiraga; asin sinda pagdadarahon pasiring sa kaaraman nin Kagurangnan na saindang Diyos, na iyo an nagtubos sainda.\n14 Asin an Ama na nagsugo sakuya na dapat kong itao saindo ining kadagaan, para sa saindong kamanahan.\n15 Asin Ako nagsasabi sa saindo, na kun an mga Hentil dae magsosolsol pagkatapos sa bendisyon na saindang mareresibe, pagkatapos na saindang pagkawaratak-watakon an sakuyang mga katawohan---\n16 Kun kaya kamo, na iyo an mga katawohan kan harong ni Jacob, magpapaduman sa pag-iriba ninda; asin kamo yaon sa tahaw ninda na magigin kadakul; asin kamo magigin kaiba ninda na arog sa sarong leon sa pag-iriba nin mga layas na hayop sa kakahuyan, asin bilang sarong hoben na leon sa pag-iriba kan pangon nin karnero, na iyo, kun siya makalaog pagsasakmalon asin paggurunitan na magkaperedaso, asin mayong makapagligtas.\n17 An saimong kamot ipagpapaitaas sa atubang kan saimong mga kaiwal, asin an gabos mong mga kaiwal raradason.\n18 Asin Ako magtitiripon-tipon kan sakuyang mga katawohan na magkasararo arog sa sarong tawo na nagtitipon kan saiyang mga parumpong sa may salog.\n19 Nin huli ta gigibohon ko an sakuyang mga katawohan na an Ama nakipagtipan, iyo, Ako maghihimo kan saimong sungay na bakal, asin Ako maghihimo kan saimong kuko na tanso. Asin ika maghahampak na makaperedaso an kadakul na mga katawohan; asin Ako an magkokonsagra kan saiyang ganada sa Kagurangnan, asin kan saindang pagsadire sa Kagurangnan sa bilog na kinaban. Asin hilnga, Ako iyo idtong maggigibo kaiyan.\n20 Asin ini mangyayaring maglipas, nagsabi an Ama, na an espada kan sakuyang hustisya mag-aamba sa ibabaw ninda sa aldaw na iyan; asin laen lang kun sinda magsosolsol ini maghahampak sa sainda, nagsabi an Ama, iyo, magin sa gabos na mga nasyon kan mga Hentil.\n21 Asin ini mangyayaring maglipas na sakuyang itutugdok an sakuyang mga katawohan, O harong nin Israel.\n22 Asin hilnga, iyo ini an mga katawohan na sakong itutugdas sa kadagaan na ini, sa pag-utob kan tipan na sakuyang ginibo sa saindong ama na si Jacob; asin ini magigin Bagong Jerusalem. Asin an mga kapangyarihan nin langit magin yaon sa tahaw kaining mga katawohan; iyo, magin Ako magigin yaon sa tahaw nindo.\n23 Hilnga, Ako iyo siya na si Moises an nagtaram, na nagsasabi: Sarong propeta na an Kagurangnan saindong Diyos na ipagpapalangkaw sa saindo kan saindong mga katugangan, na arog sakuya; saiya kamo magdadangog nin gabos na bagay na anuman an saiyang pagsasabihon sa saindo. Asin ini mangyayaring maglilipas na an lambang kalag na habong magdadangog sa propetang yan puputulon gikan sa pag-iriba nin mga katawohan.\n24 Katotoohan Ako nagsasabi sa saindo; iyo, asin an gabos na mga propeta poon ki Samuel asin sa iba pa na nagsurunod pagkatapos, haros kadakul na an nagtaram, na nagpapatotoo sa sakuya.\n25 Asin hilnga, kamo an mga kaarakian kan mga propeta; asin kamo yaon sa harong nin Israel; asin kamo yaon sa tipan na an Ama naghimo sa saindong mga ama, na nagsasabi ki Abraham: Asin sa saimong banhi an gabos na mga lahi kan kinaban pagbebendisyunan.\n26 An Ama na iyo an nag-angat sakuya gikan sa saindo enot, asin nagpadara sakuya tanganing magbendisyon sa saindo na pinagrarayo sa lambang saro saindo gikan sa saindong mga kadaendatahan; asin ini nin huli ta kamo mga kaarakian nin tipan---\n27 Asin pagkatapos na kamo mabendisyunan pagkasunod na pinag-utob kan Ama an tipan na saiyang ginibo ki Abraham, na nagsasabi: Sa saimong banhi an gabos na mga lahi kan kinaban pagbebendisyunan--- an pagpapabulos kan Espiritu Santo sa paagi ko paduman sa mga Hentil, na an bendisyon sa mga Hentil iyo an maghihimo sainda na makusog labaw pa sa gabos, sa pagkakawarak-warak kan sakuyang mga katawohan, O harong nin Israel.\n28 Asin sinda na magigin sarong pamakol sa mga katawohan kaining kadagaan. Daeng pagkukulang, sa panahon na saindang maresibe an kapanoan kan sakuyang ebanghelyo, asin pagkasunod kun sinda magpapatagas kan saindang mga puso laban sakuya Ako an magbabalik kan saindang mga kadaendatahan sa saindang sadireng mga payo, nagsabi an Ama.\n29 Asin Ako magigiromdom kan tipan na sakuyang nahimo sa sakuyang mga katawohan; asin Ako nakipagtipan sa sainda na sakuyang pagtitiriponon sinda na magkakasararo sa sakuyang sadireng tamang panahon, na tanganing Ako an magtatao sa sainda giraray kan mga kadagaan kan saindang mga ama para sa saindang kamanahan, na iyo an kadagaan nin Jerusalem, na iyo an pinagpromisang kadagaan sa sainda sagkod pa man, nagsabi an Ama.\n30 Asin ini mangyayaring maglipas na an panahon maabot, na an kapanoan kan sakuyang ebanghelyo ipagbabalangibog sa sainda;\n31 Asin sinda magtutubod sakuya, na Ako si JesuCristo, an Ake nin Diyos, asin magpapangadye sa Ama sa sakuyang pangaran.\n32 Pagkasunod an saindang mga parabantay magpapalangkaw kan saindang boses, asin may boses nin pagkakasararo na sinda magkakanta; nin huli ta sinda magkakahirilingan mata sa mata.\n33 Pagkasunod an Ama pagtitiriponon sinda na magkakasararo giraray, asin itao sa sainda an Jerusalem para magigin kadagaan na saindang kamanahan.\n34 Pagkasunod sinda magkakururahaw sa kaogmahan--- magkakarantang sararo, kamong mga nasayang na mga lugar kan Jerusalem; nin huli ta an Ama pinaglinga an saiyang mga katawohan, saiyang pinagtubos an Jerusalem.\n35 An Ama naghimong mailantad an saiyang banal na takyag sa mga mata kan gabos na mga nasyon; asin an gabos na mga puro nin kinaban makakahiling nin pagliligtas kan Ama; asin an Ama asin Ako saro.\n36 Asin pagkasunod mangyayaring maglipas idtong bagay na naisurat na: Magmata, magmata giraray, asin ipamugtak an saimong kusog, O Sion; badoa an saimong magayunon na mga bado, O Jerusalem, an banal na siyudad, nin huli ta magpoon ngonian mayong maggigikan sa saimo na bakong turi asin bakong malinig.\n37 Magpamagpag ka nin alpog; magtindog, magtukaw, O Jerusalem; buhii an saimong sadire gikan sa mga gapos kan saimong liog, O nasakop na daraga nin Sion.\n38 Nin huli ta nagsabi an Kagurangnan: Saindong ipinagpabakal an saindong mga sadire sa daeng kamugtakan, asin kamo pagtuturubuson na daeng kuwarta.\n39 Katotoohan, katotoohan, Ako nagsasabi sa saindo, na an sakuyang mga katawohan makakaaram kan sakuyang pangaran; iyo, sa aldaw na iyan sinda makakaaram na Ako iyo siya na nagtataram.\n40 Asin pagkasunod sinda magsasabi: Gurano daw kagayon sa ibabaw nin mga kabukidan an mga bitis niya na nagdadara nin marhay na bareta sa sainda, na nagbabalangibog nin katuninongan; na nagdadara nin marhay na bareta sa sainda na mga marhay, na nagbabalangibog nin kaligtasan; na nagsasabi sa Sion: An saimong Diyos naghahade!\n41 Asin pagkasunod sarong kinurahaw an madadangog: Maghale kamo, maghale kamo, maglakaw kamo paluwas gikan digde, dae magduot nin mga bagay na bakong malinig; magpaduman kamo paluwas pasiring sa tahaw niya; magpakalinig kamo na nagdadara nin mga sakayan nin Kagurangnan.\n42 Nin huli ta kamo dae magluluwas na may paghihidali ni magpaduman na naglulupad; nin huli ta an Kagurangnan magpapaduman sa pangenotan nindo, asin an Diyos nin Israel iyo an saindong panhurihan.\n43 Hilnga, an sakuyang surugoon makitusay sa kaigotan; siya dadakilaon asin pag-oomawon asin magigin halangkawon na marhay.\n44 Habang kadakul an magngangalas sa saindo--- an saiyang lalawgon naraot, mas labi pa sa arin man na tawo, asin an saiyang porma mas halangkaw kesa sa mga ake nin mga tawo---\n45 Kun kaya siya magwiwisik sa kadakul na mga nasyon; an mga hade magtitikom kan saindang mga nguso sa saiya; nin huli ta idtong mga bagay na dae pa naipagsabi sainda mahihiling ninda; asin idtong mga bagay na dae pa ninda nadadangog sainda pagkokonsideraron.\n46 Katotoohan, katotoohan, Ako nagsasabi sa saindo, an gabos na bagay na ini siyertong gayo na mag-aabot, magin habang an Ama na nagsugo sakuya. Pagkasunod ining tipan na an Ama iyo an nakipagtipan sa saiyang mga katawohan mauutob; asin pagkasunod an Jerusalem pag-eerokan giraray kan sakuyang mga katawohan, asin ini an magigin kadagaan nindang kamanahan.\n# posted by Unknown @ 6/06/2006 07:10:00 PM\n3 NEPHI TSAPTER 19\nAsin an Doseng Desipulos nagministro sa mga katawohan asin nagpangadye para sa Espiritu Santo--- Sinda binurunyagan asin nagresibe kan Espiritu Santo asin an pagtutukdo kan mga anghel--- Si Jesus nagpangadye na gamit an mga tataramon na dae maisusurat--- Siya nagpapatunay sa grabe na gayo an pagtubod kaining mga Nephita.\nAsin ngonian ini nangyaring naglipas na kan si Jesus nagsakat na sa langit, an kadaklan na mga tawo nagharale na, asin an lambang lalake pinagkua an saindang mga agom na babae asin an saindang mga kaarakian asin nagbaralik na sa saindang sadireng mga harong.\n2 Asin idto pinagbalangibog tulos-tulos sa ibang rona sa pag-iriba kan mga katawohan, bago pa man magdiklom, na an kadaklan na mga tawo nakahiling ki Jesus, asin ta siya nagparatukdo sa sainda, asin na siya magpapahiling man kan saiyang sadire sa kina-agahan sa kadaklan na mga tawo.\n3 Iyo, asin magin sa bilog na pagkabanggi ini pinagbalangibog sa ibang rona manungod ki Jesus; asin na tanganing sinda nagpadara sa mga katawohan nin kadakul, iyo, grabe kadakul na bilnag, na nagtrabahong gayo sa bilog na banggi, na tanganing sinda sa kina-agahan makaduman sa lugar kun saen si Jesus magpapahiling kan saiyang sadire sa kadaklan na tawo.\n4 Asin ini nangyaring naglipas na sa kina-agahan, kan an kadaklan na mga tawo nagkatiripon-tipon nang magkasararo, hilnga, si Nephi asin an saiyang tugang na lalake na saiyang binuhay gikan sa kagadanan, na an pangaran iyo si Timothy, asin man an saiyang akeng lalake, na an pangaran iyo si Jonas, asin man si Mathoni, asin si Mathonihah, an saiyang tugang na lalake, asin si Kumen, asin si Kumenonhi, asin si Jeremiah, asin si Shemnon, asin si Jonas, asin si Zedekiah, asin si Isaiah--- ngonian iyo ini an mga pangaran kan mga desipulos na pinili ni Jesus--- asin ini nangyaring naglipas na sinda nagpaduman asin nagtindog sa tahaw nin kadaklan na mga tawo.\n5 Asin hilnga, an kadaklan na tawo grabeng gayo na sinda nagkausa na sinda magbaranga sa doseng pangon.\n6 Asin an dose nagtukdo sa kadaklan na mga tawo; asin hilnga, sinda nagkausa na an kadaklan na tawo magruluhod sa lalawgon nin daga, asin magparangadye sa Ama sa pangaran ni Jesus.\n7 Asin an mga desipulos nagparangadye sa Ama sa pangaran man ni Jesus. Asin ini nangyaring naglipas na sinda nagtindog asin nagministro sa mga katawohan.\n8 Asin kan sinda nagministro nin kaparehong mga tataramon na si Jesus an nagtaram--- daeng pinagkaiba sa mga tataramon na si Jesus an nagtaram--- hilnga, sinda nagruluhod giraray asin nagparangadye sa Ama sa pangaran ni Jesus.\n9 Asin sinda nagparangadye sa mga bagay na sainda na gayong pinagmamawot; asin sinda nagmawot na an Espiritu Santo ipagtao sa sainda.\n10 Asin kan sinda nakapagpangadye na sinda nagpasiriring sa may pangpang nin tubig, asin an kadaklan na mga tawo nagsurunod sainda.\n11 Asin ini nangyaring naglipas na si Nephi nagpasiring pababa sa tubig asin pinagbunyagan.\n12 Asin siya naghawas paluwas sa tubig asin nagpoon sa pagbunyag. Asin siya nagbunyag sa gabos ninda na si Jesus an nagpili.\n13 Asin ini nangyaring naglipas na kan sinda gabos nagkaburunyagan na asin nagharawas paluwas sa tubig, an Espiritu Sant nag-abot sa sainda, asin sinda napano nin Espiritu Santos asin nin kalayo.\n14 Asin hilnga, sinda pinagpalibutan na garo baga na ini sa paagi nin kalayo; asin ini nagbaba gikan sa langit, asin an kadaklan na mga tawo nakahiling kaini, asin nagtala nin mga patotoo; asin an mga anghel nag-abot pababa paluwas sa langit asin nagministro sa sainda.\n15 Asin ini nangyaring naglipas na habang an mga anghel nagmiministro sa mga desipulos, hilnga, si Jesus nag-abot asin nagtindog sa tahaw asin nagministro sa sainda.\n16 Asin ini nangyaring naglipas na siya nagtaram sa kadaklan na mga tawo, asin nagsugo sainda na sinda magruluhod giraray sa daga, asin man an saiyang mga desipulos magruluhod sa daga.\n17 Asin ini nangyaring naglipas na kan sinda nakapagruluhod na sa daga, siya nagsugo sa saiyang mga desipulos na sinda an magpangadye.\n18 Asin hilnga, sinda nagpoon sa pagpangadye; asin sinda nagpangadye ki Jesus, pinag-apud siya na saindang Kagurangnan asin an saindang Diyos.\n19 Asin ini nangyaring naglipas na si Jesus naghale sa tahaw ninda, asin naglakaw-kadikit na paharayo gikan sainda asin nakadukong nakaluhod kan sadire sa daga, asin siya nagsabi:\n20 Ama, Ako nagpapasalamat saimo na saimong pinagtao an Espiritu Santo sa sainda na sakuyang pinagpili; asin ini nin huli kan saindang paniniwala sa sakuya na Ako nagpili sainda na pinaglaen sa kinaban.\n21 Ama, Ako nagpapangadye saimo na saimong ipagtao an Espiritu Santo sa gabos ninda na magtutubod sa saindang mga tataramon.\n22 Ama, saimong pinagtao sainda an Espiritu Santo nin huli ta sinda nagtutubod sakuya; asin saimong nahiling na sinda nagtutubod sakuya nin huli ta saimong nadadangog sinda, asin sinda nagpangadye sakuya; asin sinda nagpangadye sa sakuya nin huli ta Ako kaiba ninda.\n23 Asin ngonian Ama, Ako nangangadye sa saimo para sainda, asin man para sa gabos ninda na magtutubod sa saindang mga tataramon, na tanganing sinda magtutubod sakuya, na Ako magin yaon magin yaon sainda na arog mo, Ama, na yaon sako, na tanganing kita magin sararo.\n24 Asin ini nangyaring naglipas na kan si Jesus nakapagpangadye na sa Ama, siya nagdulok sa saiyang mga desipulos, asin hilnga, sinda nagpadagos, na daeng pagpundo, sa pagpapangadye sa saiya; asin sinda dae nagdagdag nin kadakul na tataramon, nin huli ta ipinagtao na sa sainda kun ano an saindang ipagpapangadye, asin sinda nagkaparano nin mga kamawotan.\n25 Asin ini nangyaring naglipas na si Jesus nagbendisyon sainda habang sinda nagpapangadye sa saiya; asin an saiyang lalawgon naghuyom sa sainda, asin an liwanag kan saiyang lalawgon nagbanaag sa sainda, asin hilnga sinda nagin maputi arog sa lalawgon asin mga bado ni Jesus; asin hilnga an kaputian kaini mas nagsobra pa sa gabos na mga kaputian, iyo, magin ini mayo pa sa kinaban na labing kaputi arog sa kaputian kaini.\n26 Asin si Jesus nagtaram sa sainda: Magpadagos sa pagpangadye; daeng pagkukulang sinda dae nag-untok sa pagpangadye.\n27 Asin siya nagtalikod sainda giraray, asin nagduman kadikit na paharayo asin nagdukong nakaluhod sa daga; asin siya nagpangadye giraray sa Ama, na nagsasabi:\n28 Ama, Ako nagpapasalamat saimo na saimong pinaglinigan sinda na sakuyang pinagpirili, nin huli kan saindang pagtubod, asin Ako nangangadye para sainda, asin man sa sainda na magtutubod sa saindang mga tataramon, na tanganing sinda magkarilinigan sako, sa paagi nin pagtubod sa saindang mga tataramon, magin sa arog sainda na nagkarilinigan sako.\n29 Ama, Ako dae nagpapangadye para sa kinaban, kundi para sainda na saimong pinagtao sakuya na pinaglaen sa kinaban, nin huli kan saindang pagtubod, na tanganing sinda magkarilinigan sako, na tangani Ako puwedeng makaiba ninda na arog mo, Ama, na yaon sako, na tanganing kita magin sararo, na tanganing Ako maipamuraway kaiba ninda.\n30 Asin kan si Jesus nakapagtaram na kaining mga tataramon siya nagbalik giraray sa saiyang mga desipulos, asin hilnga sinda nagpapangaradye na may kapusugan, na daeng ka-untukan, sa saiya; asin siya naghuyom sa sainda giraray; asin hilnga sinda mapuputi na magin arog ki Jesus.\n31 Asin ini nangyaring naglipas na siya naglakaw kadikit paharayo asin nagpangadye sa Ama;\n32 Asin mayong dila an makakapagtaram kan mga tataramon na saiyang pinagpangadye, ni maisusurat ini kan tawo an mga tataramon na siayang pinagpangadye.\n33 Asin an kadaklan na tawo nakadangog asin nagtala nin patotoo; asin an saindang mga puso nagkaburukasan asin sinda nagkasabot sa saindang mga puso sa mga tataramon na saiyang pinagpapangadye.\n34 Daeng pagkukulang, grabeng gayo kadakula asin kangalasan an mga tataramon na saiyang piangpapangadye na tangani an mga ini, dae maisusurat, ni an mga ini maitataram nin tawo.\n35 Asin ini nangyaring naglipas na kan si Jesus nakapagtapos na sa pagpapangadye siya nagdulok giraray sa mga desipulos, asin nagsabi sa sainda: Grabeng gayo kadakula an pagtubod na dae ko nahiling sa pag-iriba kan gabos na mga Judio; kun saen baya ako dae nakapagpahiling sa sainda nin grabe kadakulang milagro, nin huli kan saindang daeng paniwala.\n36 Katotoohan Ako nagsasabi sa saindo, mayo sa sainda na nakapagsaksi sa grabe kadakulang mga bagay na arog kan saindong nahiling; ni sinda nakapagdangog nin grabe kadakulang bagay na arog kan saindong nadangog.\n# posted by Unknown @ 6/05/2006 10:10:00 AM\n3 NEPHI TSAPTER 18\nSi Jesus an nagpoon nin sakramento sa pag-iriba kan mga Nephita--- Sinda pinagsugo na mangadye pirme sa pangaran niya--- Sinda na nagkakakan kan saiyang laman asin nag-iinom kan saiyang dugo na bakong maninigo mapapahamak--- An mga desipulo tinaw-anan nin kapangyarihan sa pagputong nin Espiritu Santo.\nAsin ini nangyaring naglipas na si Jesus nagsugo sa saiyang mga desipulo na sinda magdara nin mga tinapay asin arak sa saiya.\n2 Asin habang sinda nagharale para sa tinapay asin arak, siya nagsugo sa kadaklan na sinda magturukaw kan saindang mga sadire sa daga.\n3 Asin kan an mga desipulo nagbalik na may darang tinapay asin arak, siya nagkua nin tinapay asin pinagbaak asin pinagbendisyunan ini; asin saiyang pinagtao sa mga desipulo asin nagsugo na sinda dapat na magkakan.\n4 Asin kan sinda nakakakan na asin nabasog, siya nagsugo na sinda magpana-o sa kadaklan.\n5 Asin kan an kadaklan nakapagkakan na asin nabasog, siya nagsabi sa mga desipulos: Hilnga magkakaigwa nin saro na pag-ordinahan sa pag-iriba nindo, asin sa saiya ako magtatao nin kapangyarihan na siya an magbabaak nin tinapay asin bendisyunan ini asin itatao ini sa mga katawohan kan sakuyang simbahan, sa sainda gabos na magtutubod asin mabunyagan sa sakuyang pangaran.\n6 Asin ini an saindo pirmeng pag-oobserbaran na gigibohon, magin arog sa sakong ginibo, magin arog na ako nagbaak nin tinapay asin nagbendisyon kaini asin pinagtao ini sa saindo.\n7 Asin ini saindong gigibohon sa paggiromdom kan sakuyang hawak, na sakuyang ipinahiling sa saindo. Asin ini magigin sarong testimonya sa Ama na kamo pirmeng maggigiromdom sakuya. Asin kun kamo pirmeng maggigiromdom sakuya kamo magkakaigwa kan sakuyang Espiritu na makakaiba nindo.\n8 Asin ini nangyaring naglipas na kan siya makapagsabi na kaining mga tataramon, siya nagsugo sa saiyang mga desipulos na sinda magkua nin arak sa kopa asin mag-inom kaini, asin na sinda magtao man sa kadaklan na tanganing sinda makapag-inom kaini.\n9 Asin ini nangyaring naglipas na sainda ining ginibo, asin nag-irinom kaini asin natighaw; asin sinda nagpanao sa kadaklan, asin sinda nag-irinom, asin sinda nagkatirighaw.\n10 Asin kan an mga desipulo nagibo na ini, si Jesus nagsabi sa sainda: Paladan kamo nin huli sa bagay na ini na saindong naggibo, nin huli ta iyo ini an pag-uutob kan sakuyang mga kasugoan, asin ini iyo an pagpapatotoo sa sakuyang Ama na kamo bilog an boot na maggigibo kan bagay na sakuyang pinagsusugo sa saindo.\n11 Asin ini iyo an pirme nindong paggigibohon sa sainda na nagsosolsol asin nagpabunyag sa pangaran ko; asin saindo ining paggigibohon sa paggiromdom kan sakuyang dugo, na sakuyang ipinagpabulos para sa saindo, na tanganing kamo makapagpapatotoo sa Ama na kamo pirmeng maggigiromdom sa sakuya. Asin kun kamo pirmeng maggigiromdom sa sakuya kamo magkakaigwa kan sakuyang espiritu na makakaiba nindo.\n12 Asin Ako nagtao sa saindo nin sarong kasugoan na saindong paggigibohon an mga bagay na ini. Asin kun saindo pirmeng paggigibohon an mga bagay na ini paladan kamo, nin huli ta kamo pinagtugdok sa ibabaw kan sakuyang gapo.\n13 Pero an siisay man sa saindo na maggigibo nin sobra o kulang kesa mga ini dae pinagtugdok sa ibabaw kan sakuyang gapo, kundi pinagtugdok sa ibabaw nin sarong mabaybay na pundasyon; asin kun an uran magbubulos, asin an mga baha magraragasa, asin an mga paros maghuhuyop, asin maghahampak sa sainda, sinda magkakaturumba, asin an mga pintuan kan impiyerno handang nakabukas sa pagresibe sainda.\n14 Kun kaya paladan kamo kun kamo nagsusunod sa sakuyang mga kasugoan, na an Ama an nagsugo sakuya na sakong ipagtao sa saindo.\n15 Katotoohan, katotoohan, Ako nagsasabi sa saindo, kamo magbantay asin pirmeng magpapangadye, ta baka kamo pagtetentaran kan diyablo, asin kamo maakay paharayo na bihag niya.\n16 Asin arog na Ako nagpapangadye sa kairiba nindo arog man kaini kamo magpaparangadye sa sakuyang simbahan, na kairiba an sakuyang mga katawohan na nagsosolsol asin nagpapabunyag sa pangaran ko. Hilnga Ako an liwanag; Ako nagtintindog bilang sarong halimbawa para saindo.\n17 Asin ini nangyaring naglipas na kan si Jesus nakapagtaram na kaining mga tataramon sa saiyang mga desipulos, siya nag-atubang giraray sa kadaklan asin nagsabi sa sainda:\n18 Hilnga, katotoohan, katotoohan, Ako nagsasabi sa saindo, kamo magbantay asin magpapangadye pirme ta baka kamo makalaog sa tentasyon; nin huli ta si Satanas nagmamawot na pagsadirehon kamo, na tangani kamo saiyang pagsasaligsigon arog sa trigo.\n19 Kun kaya kamo pirmeng magpapangadye sa Ama sa sakuyang pangaran;\n20 Asin an anuman na saindong hahagadon sa Ama sa sakuyang pangaran, kun ini tama, nagtutubod na saindong mareresibe, hilnga ini ipagtatao sa saindo.\n21 Magpangadye sa laog kan saindong mga pamilya sa Ama, pirmeng sa sakuyang pangaran, na tanganing an saindong mga agom na babae asin an saindong mga kaakian puwedeng mabendisyunan.\n22 Asin hilnga, kamo magtiripon-tipon na magkasararo pirme; asin kamo dae magsikwal nin siisay man na tawo na magdulok sa saindo kun kamo magkakatiripon-tipon na magkakasararo, kundi tugutan sinda na makisumaro saindo asin dae nindo sinda ipagsikwal;\n23 Pero kamo magpapangadye para sainda, asin dae ipagsikwal sinda paluwas; asin kun ini mangyari na sinda magdudulok saindo pirme kamo magpangadye para sainda sa Ama, sa sakuyang pangaran.\n24 Kun kaya, kaputing gayo paitaas an saindong liwanag na tanganing ini maglaad sa kinaban. Hilnga Ako iyo an liwanag na saindong pagkakaputan paitaas--- mga bagay na saindong nahiling na sakuyang ginigibo. Hilnga kamo nakahiling na Ako nagpapangadye sa Ama, asin kamo gabos makapagpatotoo.\n25 Asin kamo nakahiling na Ako nagsusugo na mayo saindo an dapat na maglakaw paharayo, kundi baya nagsusugo na kamo dapat na magdulok sa sakuya, na tanganing kamo makamate asin makahiling; magin arog man kaini an saindong gigibohon sa kinaban; asin an siisay man an magbalga kaining kasugoan magsasapo sa saiyang sadire na maaakay pasiring sa tentasyon.\n26 Asin ngonian ini nangyaring naglipas na kan si Jesus nakapagtaram na kaining mga tataramon, siya nagbaling kan saiyang mata giraray sa mga desipulos na saiyang pinagpili, asin nagsabi sa sainda:\n27 Hilnga katotoohan, katotoohan, Ako nagsasabi sa saindo, Ako matao sa saindo nin iba pang mga kasugoan, asin pagkasunod Ako kaipuhang magpaduman na sa sakuyang Ama na tanganing sako pang mautob an iba pang mga kasugoan na saiyang pinagtao sakuya.\n28 Asin ngonian hilnga, iyo ini an kasugoan na sakuyang ipagtatao sa saindo, na kamo dae magtutugot sa kiisay man na may pagkaaram na magkua kan sakuyang laman asin dugo na bakong maninigo, kun kamo magmiministeryo kaini;\n29 Nin huli ta an siisay na magkakakan asin mag-iinom kan sakuyang laman asin dugo na bakong maninigo nagkakakan asin nag-iinom nin kapahamakan kan saiyang kalag; kun kaya kun kamo makaaram nin sarong tawo na bakong angay na magkakan asin mag-inom kan sakuyang laman asin dugo saimong pagbawalan siya.\n30 Daeng pagkukulang, siya dae mo ipagsikwal paluwas sa pag-iriba nindo, kundi kamo magtukdo sa saiya asin magpapangadye para saiya sa Ama, sa pangaran ko; asin kun mangyari na siya nagsosolsol asin nagpabunyag sa sakuyang pangaran, sako nindo paresibihon siya, asin magministro sa saiya kan sakuyang laman asin dugo.\n31 Pero kun siya dae nagsosolsol siya dae maibibilang sa pag-iriba nin sakuyang mga katawohan, na tanganing dae niya pagdedestrosohon an sakuyang mga katawohan, nin huli ta hilnga Ako nakakabisto kan sakuyang mga karnero, asin sinda nabibilang.\n32 Daeng pagkukulang, kamo dae magsikwal saiya paluwas sa saindong mga sinagoga, o sa saindong lugar nin pagsamba, nin huli ta sa mga arog sainda kamo magpapadagos sa pagtutukdo; nin huli ta dae nindo naaaraman na kun noarin sinda mabalik asin magsosolsol, asin magdudulok sakuya na may bilog na katuyuhan nin puso, asin sakuya sindang paoomayan; asin kamo an nagin paagi sa pagdara nin kaligtasan sa sainda.\n33 Kun kaya, sunoda nindo an mga sinasabi ko na pinagsusugo ko saindo na tanganing kamo dae mapapasa-irarom nin kondenasyon; nin huli ta herak man saiya na an Ama an nagkokondena.\n34 Asin Ako nagtao saindo kaining mga kasugoan nin huli sa mga pag-iiriwal-iwal na nangyayari sa pag-iriba nindo. Asin paladan kamo kun kamo mayo nin pag-iiriwal-iwal sa pag-iriba nindo.\n35 Asin ngonian Ako mapaduman na sa Ama, nin huli ta ini sarong kapakinabangan na Ako dapat na magpaduman sa Ama para sa kapakinabangan nindo.\n36 Asin ini nangyaring naglipas na kan si Jesus nagtapos na kaining mga tataramon, siya nagdutdot kan saiyang kamot sa mga desipulos na saiyang mga pinili; saro-saro, magin sagkod na saiyang nadut-an sinda gabos, asin nagtaram sa sainda habang saiyang pinagdut-an sinda.\n37 Asin an kadaklan dae nakadangog kan mga tataramon na saiyang piangtaram, kun kaya sinda dae nakapagtala nin patotoo; pero an mga desipulos nagpatotoo na sya nagpana-o sainda nin kapangyarihan na magpana-o nin Espiritu Santo. Asin ako magpapahiling sa saindo sa maabot na mga panahon na an rekord na ini totoo.\n38 Asin ini nangyaring naglipas na kan si Jesus nadut-an na sinda gabos, nag-abot an sarong kumpon nin panginoron asin nagpangibabaw sa kadaklan na tanganing sinda dae na makahiling ki Jesus.\n39 Asin habang sinda nangingibabawan siya naghale gikan sa katiriponan ninda, asin nagsakat pasiring sa langit. Asin an mga desipulos nakahiling asin nagtala nin mga patotoo na siya nagsakat giraray pasiring sa langit.\n# posted by Unknown @ 6/05/2006 08:56:00 AM


Bako sa bala envez pinaagi sa prayer rally/candle lighting an ginibo kan Naga City Police (NCPO) nganing kundenaron an Communist Party of the Philippines (CPP) asin New People’s Army (NPA) nin huli kan padagos na paghasok nin kariribokan sa nasyon.\nAn actividad ginibo sa Plaza Quezon kan Ciudad nin Naga kan Viernes, Oktubre 30, 2020 na pinangenotan ni City Director Col. Marlo Catan kan NCPO asin pigparticiparan kan maabot sa quinceng rebel returnees (RR).\nAn prayer rally sarong matuninong na paagi nganing hagadon an suporta kan comunidad asin kan jovenes na sainda nang isikwal an suporta sa CPP/NPA asin sa arin man na organisasyon kan makawalang grupo.\nMga jovenes iyo na ngonian an bagong pigkakalap kan kumunistang grupo na madaling maconbensir nganing mag-ayon sa organisasyon kan rebeldeng grupo.\nAn mga dating rebelde (RR) nagpahayag man kan saindang pagkundenar sa mga rebelde sagcod na napiritan na magtalikod sa grupo nin huli ta puros kapagalan asin nagugutom pa sinda sa pakikipaglaban sa gobierno asin mayo sindang futuro sa mga maabot na panahon.\nAn CPP/NPA, inaapod na kan establisimiento militar na teroristang grupo nin huli kan mga panghahasok sana nin kariribokan sagcod nang bibiktima pang inosenteng tawo.\nSa ibang mga PNP Provincial Office asin Police Station nagkaigwa man kan saindang suhay na mga indignation rally na pigparticiparan kan mga opisyales de barangay asin iba pang mga sektor.\nAn kaparejong mga actividad ginigibo man kan Fuersa Armada kan Filipinas bilang saindang propaganda laban sa CPP/NPA matapos maaprobaran an Anti-Terrorism Law ni Presidente Rodrigo Duterte.\nSaro pa sa saindang ginigibo iyo an red tagging sa mga activista maging sa iba pang Party-list Representive na pig-aakusaran kan militar na front kan kumunistang grupo.\nAlagad an mga akusasyon na ini pigkukundenar man kan mga activista asin lehislador.


Mormonismo asin Kristiyanismo - Wikipedia\nMormonismo asin Kristiyanismo\nUyon sa Mga Banal sa Huring-Aldaw (Mormons), an Mormonismo iyo an litiral na restorasyon kan orihinal na simbahan ni Jesus na igwa nin kapanoan kan saiyang ebanghelyo. Kaya lang, gikan sa pananaw kan Trinitariyanismo (Trinitarianism), an Mormonismo signipikanteng minaharayo gikan sa Kristiyanidad. Sa sarong 2007 na survey na pinaggibo sa paagi kan Pew Research Center napag-araman na haros duwa-sa-tulong parte kan mga Amerikano na pinaghapot minakonsidera sa mga Mormons na mga Kristiyano.\nSi Bruce R. McConkie, sarong apostol kan Simbahan, nagsabi kan LDS na pananaw kunsoarin siya nagsurat, “An Mormonismo, Kristiyanidad; An Kristiyanidad, Mormonismo; sinda saro asin pareho, sinda dae dapat na paghilngon na laen sa lambang saro sa pinakasadit na detalye…” Magpoon pa sa kapinunan kan 1820s (Enot na Bisyon ni Joseph Smith), an Kahiroan kan Mga Banal sa Huring Aldaw minaproklama sa sadire kaini na magigin Kristiyanidad na pinagbalik sa orihinal kaining awtoridad, estruktura asin kapangyarihan; minatukdo na an mga eksistidong mga denominasyon “naniniwala sa bakong tamang mga doktrina, asin na mayo sainda an pinagmangno nin Diyos bilang an saiyang simbahan asin kahadaean,” asin “gabos nindang mga kredo sarong karigsokan sa saiyang panhiling.” An mga nag-iiriwal-iwal na mga doktrina asin mga pag-ako nin awtoridad kan Mormonismo asin an pinaka-ugat na Kristiyanidad iyo an nagin kausa nin makangorongirhat na iriwalan nin mga nakaagi asin iyo pa an nakakapagpaigot sa mga panlalait na kritisismo gikan sa parehong magbalyong mga lado ngonyan.\nAn Mga Banal sa Huring Aldaw naniniwala sa Luma asin Bagong mga Tipan, ki Jesukristo bilang Ake nin Diyos asin Tagapagligtas, an pagpako sa krus bilang sarong ultimong dulot asin an saiyang pagkabuhay-liwat. Kaya lang, an Mga Banal sa Huring Aldaw minasikwal sa ekumenikong mga kredo asin pagtataong kahulugan sa Trinidad na pinagtutukdo kan Roman Catholic Church, Eastern Orthodox Church, Anglican Communion, asin Trinitarian Protestantism, asin nangangaputan na an Bagong Tipan pinagpropesiya pareho an apostasya gikan sa mga katukdoan ni Kristo asin kan saiyang mga apostoles siring man an restorasyon kan gabos na mga bagay bago pa man an ikaduwang pag-abot ni Kristo.\nAn LDS man nangangaputan na an Libro ni Mormon sarong banal na kasuratan, kapantay sa awtoridad kan Bibliya. Sa LDS na pananaw, maski na ngani an tradisyunal na mga Kristiyano nagpapahayag nin paniniwala ki Kristo asin nagtutukdong gayo nin bagay na totoo, dae ninda naintindihan an importanteng mga doktrina asin nagkukulang “kan mga susi nin kahadean nin langit” na sarong tugmadang parte kan primitibong Kristiyanidad. An LDS nagtutukdo na an mga susing ini pinagkua gikan sa kinaban kaiba sa kagadanan kan mga orihinal na mga apostoles, asin ini pinagbalik giraray sa paagi ki Joseph Smith, Jr., ninda na nagkakapot kaini kan suanoy pa, na minaresulta nin sarong kabilugan nin restorasyon kan primitibong Kristiyanidad.\nAn Mormonismo iyo an saro sa mga nabibilang na mga denominasyon na nagsirang sa panahon kan ika-19 siglo, minsan pinagladawan sa paagi nin terminong “Restorasyonismo”, na kaagid kan iba kaidto asin magpoon kaidto nagsikwal na sa tradisyunal na Kristiyanidad asin sa mga denominasyon na minarepresentar kaini. Para sa saindang parte, an mga Protestants, Eastern Orthodox, asin Roman Catholics, an lambang saro kaiba an saindang kanya-kanyang pagkakaiba sa katukdoan, nagtutukdo na an Kristiyanong pagtubod pinagpasa na sa laog kan simbahan magpoon pa sa panahon kan Doseng Apostoles. An mga tradisyunal na kristiyanong mga simbahan nagtutukdo na an mga kasuratang kanoniko pinagsara na sa mga bagong kapahayagan, na nag-untok ini na kaiba sa katapusan kan Apostolikong Kapanahunan. An mga kredo kan mga tradisyunal na mga Kristiyanong mga simbahan, arog baga kan Kredo nin Nicene (A.D. 325), naglaladawan sa pagtubod na pinagpreserba. An tradisyunal na mga Kristiyano nagtutukdo na ining pinagpamanang pagtubod iyo an biblikong doktrina, preserbado sa paagi kan paggiya nin Banal na Espiritu, lalo na, an Eastern Orthodox asin Roman Catholicism na nagtutukdo na an Pagtubod na ini sarong kinakaipong kaantabay kan Bibliya.\nSa paagi ni lohikong kaisipan, an siisay na nagrayo gikan sa pagtubod na preserbado sa paagi ni Banal na Espiritu dae dapat tunay na makapagproklama kan Ebanghelyo nin pakipag-olian sa paagi ni Kristo. An tradisyunal na paniniwala, lalo na an paniniwala sa Trinitariyanismo asin an maigot na panindugan na an bagong publikong kapahayagan nagtapos na kaiba sa kagadanan kan mga huring apostoles, minakahulugan na an mga kadagdagan na mga kasuratan nin Mga Banal sa Huring Aldaw(Latter-Day Saints or Mormons) asin iba pang kapahayagan minapalaen sainda gikan sa Kristiyanong tradisyon nin pagtubod.\nPinaghugot gikan sa "https://bcl.wikipedia.org/w/index.php?title=Mormonismo_asin_Kristiyanismo&oldid=153389"\nHuring pigliwat an pahinang ini kan 13 Marso 2015, alas 05:37.


Uring - Wikipedia\nTindahan nin uring sa saod kan siyudad nin Naga, Filipinas\nUring na briquette gibo hale sa kusot\nAn Uring iyo an natatadang materyal resulta nin pagkasulo kan anoman na bagay, tinanom o hayop asin ini karbon na parati may salak na abo. Madaling makua o mapaluwas ini kun sinusulo an bagay na loom asin daing presenteng oksiheno asin luwayluway napapaalintoto an anoman na tubig o mga madadaling maalang na mga elemento. Ini paagi sa inaapod na pirolisis. An resulta kan proseso sinasabing uring na magian, matapô,, nagrurupô, buhayhay asin bakong dusok alagad kun kapotan nin laad nagbabaga ini sa halangkaw na temperatura. An uring binibilog nin 85%-95% kan kemikal na karbon asin kan mga tada-tadang abo saka mga madaling mag'alintotong mga elemento.\nAn uring ginagamit haros bilang panggatong sa pagluto nin anoman na kakanon. Sa tradisyonal na kinaugalean sa Filipinas, an parating inu-uring iyo an soro (bagol) kan niyog o an kahoy na bakawan na nagtuturubo asin lakop sa mga katangyanan. An mga materyal na ini natao nanggad nin mainit na laad pero bakong madaling mapâpâ arog halimbawa kan ibang klaseng mga kahoy.\nKinua sa "https://bcl.wikipedia.org/w/index.php?title=Uring&oldid=166527"\nMga kahoy na inuuring\nMga iba-ibang klaseng panggatong\nHuring binago an pahinang ini kaitong 26 Disyembre 2017, alas 18:43.


Nagin Madunong si Reyna Ester | Tunay na Pagtubod\nSiya Madunong, Makusog an Buot, Asin Bakong Makasadiri\n1-3. (a) Ano an pagmati ni Ester mantang parani sa trono kan agom niya? (b) Ano an reaksiyon kan hadi sa pagbisita ni Ester?\nLUWAY-LUWAY na nagrani si Ester sa trono. Grabe an kurab-kutab kan puso niya. Imahinaron na nangibabaw an katuninungan sa dakulaon na kuwarto sa palasyo nin Persia sa Susan, kaya nadadangog na niya dawa an maluwayon niyang lakad asin an ragasnas kan badong pangreyna. Mayo na siyang panahon na mangalag-kalag sa dakulaon na palasyo, sa magagayon na harigi, sa kisameng may mga inukit asin gibo sa sedro na hali pa sa Lebanon. Nakapokus siya sa lalaking nakatukaw sa trono, an tawong may kapot kan buhay niya.\n2 Mantang parani si Ester pigmamasdan siya kan hadi, dangan iginawgaw sa saiya an setrong bulawan. Simpleng mustra iyan, pero nangahulugan iyan kan buhay niya, huling paagi kaiyan pinatawad siya kan hadi sa ginibo pa sana niyang sala—an pagduman sa hadi dawa dai ipinapaapod. Kan siya nasa may trono na, may pagpasalamat na dinutaan niya an puro kan setro.—Est. 5:1, 2.\nMapakumbabang pinasalamatan ni Ester an pagkahirak kan hadi\n3 Risang-risa na mayamanon asin makapangyarihan si Hading Ahasuero. May mga nagsasabi na an bado kan Persianong mga monarka kaidto nagkakantidad nin ginatos milyones na dolyar. Alagad, nahihiling ni Ester sa mga mata kan agom niya na namumutan siya kaini. Nagsabi an hadi: ‘Ano an saimong [tuyo Reyna] Ester? Asin ano an saimong hahagadon? Sagkod sa kabanga kan kahadian itatao sa saimo.’—Est. 5:3.\n4. Ano pa an dipisil na gigibuhon ni Ester?\n4 Nakapahiling na si Ester nin pambihirang pagtubod asin kusog nin buot; nagduman na siya sa hadi tanganing protektaran an mga kahimanwa niya sa pakana na gadanon sinda gabos. Maski paano nakaya niyang gibuhon iyan, pero may mas dipisil pa siyang gigibuhon. Kaipuhan niyang kumbinsiron an orgulyosong hadi na an pinagtitiwalaan kaining parakonseho maraot asin pigloko siya tanganing ipagadan an mga kahimanwa ni Ester. Paano ni Ester kukumbinsiron an hadi, asin ano an manunudan ta dapit sa pagtubod niya?\nMadunong Siya sa Pagpili nin ‘Panahon na Magtaram’\n5, 6. (a) Paano iinaplikar ni Ester an prinsipyo sa Parahulit 3:1, 7? (b) Taano ta madunong an paagi nin pagdulok ni Ester sa agom niya?\n5 Maninigo na daw sabihon ni Ester sa hadi an bilog na problema mantang nasa atubangan kan gabos na opisyal? Kun gigibuhon niya iyan, tibaad mapasupog an hadi asin magkaoportunidad an parakonseho kaining si Haman na kontrahon an mga sumbong ni Ester. Kaya, ano an ginibo niya? Dakul na siglo bago kaini, pinasabngan an madunong na si Hading Solomon na magsurat: ‘Sa gabos na bagay igwa nin kapanahunan, panahon nin pag-alo, asin panahon nin pagtaram.’ (Par. 3:1, 7) Maiimahinar ta an maimbod na si Mardokeo—an ama-amaan ni Ester—na tinutukduan an daraga nin siring na prinsipyo mantang pinapadakula niya. Siyertong nasabutan ni Ester na mahalaga an maingat na pagpili nin ‘panahon na magtaram.’\n6 Nagsabi si Ester: ‘Kun pagmarahayon kan hadi, iiba ngunyan kan hadi si Haman sa [bangkete] na sakuyang ginibo [para sa saiya].’ (Est. 5:4) Nag-uyon an hadi asin ipinaapod si Haman. Narisa daw nindo kun paano nagin madunong sa pagtaram si Ester? Iningatan niya an dignidad kan agom niya asin nag-isip nin mas angay na pagkakataon para sabihon an problema niya.—Basahon an Talinhaga 10:19.\n7, 8. Paano inandam ni Ester an inot na bangkete niya, alagad taano ta dai pa siya nagtaram sa hadi?\n7 Daing duda na inandam na marhay ni Ester an bangkete, na sinisiyertong gusto kan agom niya an gabos na ihahanda. Marahay na klaseng arak an inandam niya para magin maugma iyan. (Sal. 104:15) Ugmahon si Ahasuero, kaya hinapot niya giraray si Ester kun ano an kahagadan kaini. Panahon na daw ini na magtaram?\n8 Para ki Ester, bako pa. Imbes, inimbitaran niya an hadi asin si Haman sa ikaduwang bangkete sa sunod na aldaw. (Est. 5:7, 8) Taano ta dai pa siya nagtaram? Girumdumon na gagadanon an gabos na kahimanwa niya huli sa pagbuot kan hadi. Huling dakul na buhay an nakataya, dapat niyang siguraduhon an tamang panahon. Kaya naghalat siya asin nag-isip nin saro pang pagkakataon na ipahiling sa agom niya an halangkaw na paggalang sa saiya.\n9. Ano an kahalagahan nin pagpasensiya, asin paano ta maaarog si Ester kun dapit digdi?\n9 An pagigin mapasensiya bihira pero mahalaga. Dawa ngani napupurisaw asin gustong-gusto na ni Ester na magtaram, siya mapasensiyang naghalat nin tamang panahon. Dakul kitang manunudan sa halimbawa niya, huling gabos kita posibleng nakakahiling nin mga sala na kaipuhan itanos. Kun gusto tang kumbinsiron an sarong nasa awtoridad na asikasuhon an sarong problema, puwede tang arugon si Ester asin magin mapasensiya. An Talinhaga 25:15 nagsasabi: ‘Sa [pagpasensiya] mapapalipot an buot kan prinsipe; asin an malumoy na dila minabari sa mga tulang.’ Kun mapasensiya kitang mahalat nin tamang panahon asin mataram na may kabuutan, arog ni Ester, puwedeng mabari dawa an pagtumang na siring katagas nin tulang. Binendisyunan daw ni Jehova an saiyang pagpasensiya asin kadunungan?\nNagkaigwa nin Hustisya Huli sa Pagpasensiya\n10, 11. Taano ta nagbago an pagmati ni Haman pakahali niya sa inot na bangkete, asin ano an ipinagibo sa saiya kan saiyang agom saka mga amigo?\n10 Huli sa pagpasensiya ni Ester, pambihira an sunod na mga nangyari. Paghali ni Haman sa inot na bangkete, ‘magaya-gaya asin maugma an puso’ niya huli sa pabor na ipinahiling sa saiya kan hadi asin reyna. Pero, kan paluwas siya sa tata kan kastilyo, nahiling niya si Mardokeo, an Judio na habo pa man giraray magduko sa saiya. Arog kan nasabutan ta sa sinundan na kapitulo, ginibo iyan ni Mardokeo bakong huli ta mayo siyang galang, kundi huli sa konsensiya asin relasyon niya ki Jehova. Alagad tulos na ‘napano nin kaanggutan’ si Haman.—Est. 5:9.\n11 Kan sabihon ni Haman sa saiyang agom asin mga amigo an dapit sa insultong ini, sinabihan siya ninda na magpagibo nin dakulaon na harigi, na labing 22 metros an langkaw, dangan maghagad nin permiso sa hadi na bitayon diyan si Mardokeo. Nagustuhan iyan ni Haman asin tulos na ipinagibo an harigi.—Est. 5:12-14.\n12. Taano ta ipinabasa nin makusog kan hadi an opisyal na rekord kan Estado, asin ano an naaraman niya huli kaiyan?\n12 Miyentras tanto, may pambihirang nangyari sa hadi kan bangging idto. ‘Dai nangaturog an hadi,’ an sabi kan Bibliya, kaya ipinabasa niya nin makusog an opisyal na rekord kan Estado. Kaiba sa binasa an dapit sa planong pag-asasinar sa saiya. Nagirumduman niya iyan; dinakop asin ginadan an mga maasasinar kutana sa saiya. Pero, kumusta an nagbuyagyag kan pakana—si Mardokeo? Kan biglang maisip iyan kan hadi, naghapot siya kun ano an itinaong balos ki Mardokeo. An simbag? Mayo lamang nin ginibo para sa saiya.—Basahon an Ester 6:1-3.\n13, 14. (a) Paano nabaliktad an mga pangyayari para ki Haman? (b) Ano an sinabi ki Haman kan saiyang agom asin mga amigo?\n13 Huling dai mapamugtak, naghapot an hadi kun sairisay na opisyal an yaon tanganing magtabang sa saiya na itanos an pakalingaw na ini. An yaon sa palasyo, mayong iba kundi si Haman—na naamay huling gustong-gusto na niyang makakua nin permiso na ipagadan si Mardokeo. Pero bago pa masabi an tuyo niya, hinapot si Haman kan hadi kun ano an pinakamarahay na paagi na matawan nin onra an saro na nagkamit kan pabor kan hadi. Paghuna ni Haman siya an nasa isip kan hadi. Kaya nag-isip siya nin magarbong onra: Sulutan an tawong iyan nin badong panghadi, pasakayon sa kabayo kan hadi dangan ilibot sa Susan nin sarong halangkaw na opisyal, na ikinukurahaw an mga pag-umaw sa saiya tanganing madangog kan gabos. Imahinaron an lalawgon ni Haman kan maaraman niyang si Mardokeo palan an tatawan nin onra! Asin siisay an isinugo kan hadi tanganing ikurahaw an mga pag-umaw ki Mardokeo? Si Haman!—Est. 6:4-10.\n14 Dawa nauuyam, napiritan si Haman na gibuhon iyan, dangan dali-daling nagpuli na aburido. Sinabi kan saiyang agom asin mga amigo na an pagkabaliktad kan mga pangyayari senyal na madadaog siya sa laban niya sa Judiong si Mardokeo.—Est. 6:12, 13.\n15. (a) Ano an magayon na resulta kan pagpasensiya ni Ester? (b) Taano ta madunong na kita maghalat?\n15 Huling mapasensiya si Ester, na naghalat nin saro pang aldaw bago sabihon sa hadi an kahagadan niya, natawan si Haman nin panahon na magplano para sa ikakapahamak man sana niya. Asin posible daw na si Jehova an nagpangyaring dai mapaturog an hadi? (Tal. 21:1) Bakong makangangalas na dinadagka kita kan Tataramon nin Diyos na ‘maglaom,’ o maghalat! (Basahon an Miqueas 7:7.) Kun kita naghahalat sa Diyos, mahihiling ta na an solusyon niya sa satong mga problema an pinakamarahay kisa sa tibaad naisip niyato.\nMay Kusog nin Buot Siyang Nagtaram\n16, 17. (a) Nuarin ‘panahon nang magtaram’ si Ester? (b) Paano magkalain si Ester asin Vasti, an dating agom kan hadi?\n16 Habo na ni Ester na pagparapahalaton pa an hadi; sa ikaduwang bangkete, dapat na niyang sabihon an gabos. Pero paano? Arog kan nangyari, nagkaoportunidad siya kan maghapot giraray an hadi kun ano an kahagadan niya. (Est. 7:2) ‘Panahon na niyang magtaram.’\n17 Maiimahinar ta na silensiyong namimibi sa Diyos si Ester bago magsabing: ‘O hadi, kun nakakua ako nin [pabor] sa saimong mga mata, asin kun pagmarahayon kan hadi, [itao] sa sakuya an sakuyang buhay na sakuyang hinahagad, asin an sakuyang banwaan na sakuyang [pakiulay].’ (Est. 7:3) Mangnuhon na siniyerto niya sa hadi na igagalang niya an ano man na marahay sa paghiling kaini. Lain nanggad siya ki Vasti, an dating agom kan hadi, na tuyong pinasupog ini! (Est. 1:10-12) Saro pa, dai niya tinatsaran an salang pagtitiwala kan hadi ki Haman. Imbes, nakimahirak siya sa hadi na protektaran siya huling namemeligro an buhay niya.\n18. Paano ihinayag ni Ester sa hadi an problema?\n18 Siyertong napahiro asin nabigla an hadi sa pakiulay na iyan. Siisay an mangangahas na ipahamak an saiyang reyna? Nagsabi pa si Ester: ‘Ipinabakal kami, ako asin an sakuyang banwaan, tanganing tunawon kami, tanganing garadanon asin puruhuon kami. Asin kun ipabakal sana kami tanganing magin mga uripon na lalaki asin mga uripon na babayi, dai kutana ako magirong, minsan baga an [kasakitan] dai makakatimbang kun mapapahamak an hadi.’ (Est. 7:4) Mangnuhon na prangka niyang ibinuyagyag an problema, pero sinabi man niya na dai na kutana siya magirong kun pagkauripon sana an kalabot. Pero, an paggadan na ini sa gabos na Judio makakaraot pati sa hadi, kaya dai puwedeng magsilensiyo na sana si Ester.\n19. Ano an manunudan ta ki Ester dapit sa epektibong paagi nin pangungumbinsir?\n19 Dakul kitang manunudan sa halimbawa ni Ester dapit sa epektibong paagi nin pangungumbinsir. Kun may kaipuhan kang sabihon na seryosong problema sa sarong kapamilya o sa sarong tawong may awtoridad, makakatabang na marhay an pagigin mapasensiya, magalang, asin prangka.—Tal. 16:21, 23.\n20, 21. (a) Paano ibinuyagyag ni Ester an pakana ni Haman, asin ano an reaksiyon kan hadi? (b) Ano an ginibo ni Haman kan mabuyagyag an saiyang pakana?\n20 Anggot na naghapot si Ahasuero: ‘Siisay asin hain iyan na nagmawot sa saiyang puso sa paggibo nin siring?’ Imahinaron si Ester na itinutukdo si Haman mantang nagsasabi: ‘An kaiwal asin katumang iyo an maraot na ining si Haman.’ Nakakakubhan na akusasyon. Grabe an takot ni Haman. Imahinara an hadi na biglang namula an lalawgon kan maaraman niyang pigloko siya kan pinagtitiwalaan niyang parakonseho para pirmahan an pagbuot na iyo an magadan sa namumutan niyang agom! Dali-daling nagluwas an hadi pahardin tanganing kalmahon an sadiri.—Est. 7:5-7.\nMay kusog nin buot na ibinuyagyag ni Ester an karatan ni Haman\n21 Palibhasa nabuyagyag na an pakana kan matalaw na si Haman, naglaob siya sa pamitisan kan reyna. Kan magbalik an hadi asin mahiling si Haman na nakikimahirak ki Ester sa sopa, angguton niyang sinahutan ini na gusto pang lupigan an reyna sa mismong harong niya. Sigurado na an kagadanan ni Haman. Ilinuwas siya na natatahuban an lalawgon. Dangan, sinabi sa hadi kan saro sa mga opisyal an dapit sa dakulaon na harigi na ipinagibo ni Haman para ki Mardokeo. Ipinabitay tulos diyan ni Ahasuero si Haman.—Est. 7:8-10.\n22. Paano kita tinutukduan kan halimbawa ni Ester na nungkang magin negatibo, mawaran nin paglaom, o pagtubod?\n22 Sa kinaban ngunyan na daing hustisya, madali sanang isipon na nungka tang makakamtan an hustisya. Naisip na man daw nindo iyan? Nungka na nagin negatibo si Ester, ni nawaran nin paglaom o pagtubod. Pag-abot kan tamang panahon, may kusog nin buot siyang nagtaram para sa kun ano an tama, asin nagtiwala na gigibuhon ni Jehova an ano man na kaipuhan. Iyan man an dapat tang gibuhon! Dai nagbabago si Jehova puon pa kan panahon ni Ester. Sagkod ngunyan, kayang-kaya niyang dakupon an mga maraot asin tuso sa sadiri nindang litag, arog kan ginibo niya ki Haman.—Basahon an Salmo 7:11-16.\nHuminiro Siya na Bakong Makasadiri Para ki Jehova Asin sa Banwaan Niya\n23. (a) Paano tinawan nin balos kan hadi si Mardokeo asin Ester? (b) Paano nautob an hula dapit ki Benjamin na sinabi ni Jacob kan naghihingagdan na ini? (Hilingon an kahon na “ Sarong Hula na Nautob.”)\n23 Sa katapos-tapusi, namidbid kan hadi kun siisay si Mardokeo—bako sanang an maimbod na nagprotektar sa saiya sa asasinasyon kundi an ama-amaan ni Ester. Itinao ni Ahasuero ki Mardokeo an katungdan ni Haman bilang primer ministro. An harong ni Haman—pati na an dakul na kayamanan kaini—itinao kan hadi ki Ester, na ipinamahala kaini ki Mardokeo.—Est. 8:1, 2.\n24, 25. (a) Taano ta dai puwedeng magin kampante si Ester pagkabuyagyag kan pakana ni Haman? (b) Paano isinapeligro giraray ni Ester an buhay niya?\n24 Ngunyan na ligtas na si Ester asin Mardokeo, puwede na daw magin kampante an reyna? Iyo, kun makasadiri siya. Sa panahon na iyan, ipinapalakop na sa bilog na imperyo an pagbuot ni Haman na gadanon an gabos na Judio. Tanganing maaraman kun nuarin dapat isagibo an madahas na pagsalakay na ini, naggibo si Haman nin pabunutan, o Pur—minalataw na sarong klase nin espiritismo. (Est. 9:24-26) Pirang bulan pa bago umabot an aldaw na iyan, pero marikas na nag-aagi an panahon. Mapupugulan pa daw an kapahamakan?\n25 Huling bakong makasadiri si Ester, isinapeligro niya giraray an buhay paagi sa pag-atubang liwat sa hadi dawa dai ipinapaapod. Sa pagkakataon na ini, nagtangis siya para sa mga kahimanwa niya, na nakikimahirak sa agom na bawion an makatatakot na pagbuot. Pero, dai na mababawi an mga ley na pirmado na kan hadi nin Persia. (Dan. 6:12, 15) Kaya inawtorisaran kan hadi si Ester asin Mardokeo na gumibo nin bagong ley. Nagpaluwas sinda nin ikaduwang proklamasyon, na nagtatao sa mga Judio nin deretso na idepensa an saindang sadiri. Paagi sa nakakabayong mga mensahero, marikas na ipinaabot sa mga Judio sa bilog na imperyo an maugmang baretang ini. Nagkaigwa liwat nin paglaom an mga Judio. (Est. 8:3-16) Maiimahinar ta an mga Judio sa bilog na imperyo na naghahanda nin mga armas para lumaban, na nungka nindang magigibo kun mayo an bagong pagbuot. Pero an mas mahalaga, tatabangan daw ni ‘Jehova kan mga hukbo’ an banwaan niya?—1 Sam. 17:45.\nNagpaluwas si Ester asin Mardokeo nin proklamasyon para sa mga Judio sa Imperyo nin Persia\n26, 27. (a) Gurano kalubos an kapangganahan na itinao ni Jehova sa banwaan niya laban sa mga kaiwal ninda? (b) Anong hula an nautob kan gadanon an mga aki ni Haman?\n26 Kan umabot na an napiling aldaw, andam na an banwaan nin Diyos. Kakampi na ninda pati an dakul na opisyal nin Persia, huling naglakop na an bareta dapit sa bagong primer ministro, an Judiong si Mardokeo. Tinawan ni Jehova nin dakulang kapangganahan an banwaan niya. Daing duda na siniyerto ni Jehova na biyong madaog an mga kaiwal para dai na makabalos sa saiyang banwaan. *—Est. 9:1-6.\n27 Saro pa, nungkang magigin ligtas si Mardokeo sa pamamahala sa harong ni Haman kun buhay pa an 10 aking lalaki kaini. Kaya, ginadan man sinda. (Est. 9:7-10) Paagi kaiyan, nautob an hula sa Bibliya na patiinot nang sinabi nin Diyos na biyong pupuhuon an mga Amalekita, na nagin grabeng kaiwal kan mga Israelita. (Deut. 25:17-19) Posibleng kabilang an mga aki ni Haman sa mga kahuri-hurihi sa lahing iyan na hinukuman na nin Diyos.\n28, 29. (a) Taano ta kabutan ni Jehova na masangkot sa ralaban si Ester asin an mga kahimanwa niya? (b) Taano ta bendisyon sa sato ngunyan an halimbawa ni Ester?\n28 Dawa hoben pa, kaipuhan nang isaabaga ni Ester an magagabat na responsabilidad—arog nin paggibo nin pagbuot sa ngaran kan hadi may koneksiyon sa ralaban asin paggadan. Dipisil iyan. Pero kabutan ni Jehova na dai mapuho an banwaan niya; sa nasyon nin Israel magikan an ipinanugang Mesiyas, an solamenteng makakapagtao nin paglaom sa bilog na katawuhan! (Gen. 22:18) Nauugma an mga lingkod nin Diyos ngunyan na kan si Jesus magdigdi sa daga bilang Mesiyas, pigbawalan niya puon kaidto an mga parasunod niya na makiayon sa literal na ralaban.—Mat. 26:52.\n29 Minsan siring, talagang may espirituwal na pakikilaban an mga Kristiyano; mas desidido pa ngunyan si Satanas na rauton an pagtubod ta ki Jehova. (Basahon an 2 Corinto 10:3, 4.) Sarong bendisyon nanggad an halimbawa ni Ester! Arog niya, lugod na magpahiling kita nin pagtubod paagi sa madunong asin mapasensiyang pangungumbinsir, kusog nin buot, saka pagigin bakong makasadiri, patin gikan sa buot na paninindugan para sa banwaan nin Diyos.\nMga Hapot Manungod sa Ester\nTaano ta tinugutan ni Mardokeo si Ester na magpaagom sa sarong pagano?\nMayong basehan an sinasabi kan mga iskolar sa Bibliya na oportunista si Mardokeo, na gustong ipaagom si Ester sa hadi para magin bantog. Bilang maimbod na Judio, dai siya uyon diyan. (Deut. 7:3) Sigun sa suanoy na Judiong tradisyon, hininguwa ni Mardokeo na dai iyan madagos. Minalataw na siya o dawa si Ester mayong magigibo huling dayuhan sinda sa nasyon na pinamamahalaan nin diktador na minimidbid na garo diyos. Pag-abot nin panahon, nagin malinaw na an pag-agom ni Ester ginamit ni Jehova para protektaran an banwaan niya.—Est. 4:14.\nTaano ta dai nasambitan sa libro nin Ester an personal na pangaran nin Diyos na Jehova?\nSi Mardokeo an pinasabngan na kagsurat kan libro. Posibleng sinaray nguna an libro kaiba kan opisyal na mga rekord nin Persia bago dinara sa Jerusalem. Kun gagamiton sa libro an pangaran na Jehova, tibaad rauton iyan kan mga parasamba sa mga diyos nin Persia. Ano man an dahilan, malinaw na kalabot si Jehova sa pangyayari. Interesante na an personal na pangaran nin Diyos yaon sa orihinal na tekstong Hebreo paagi sa mga akrostiko, na garo baga tuyong inareglar an mga tataramon tanganing mabilog an pangaran nin Diyos paagi sa inot o huring letra kan magkakasunod na tataramon.—Est. 1:20, nota sa ibaba kan New World Translation Reference Bible.\nBako daw kauyon kan kasaysayan an libro nin Ester?\nIyan an sinasabi kan mga kritiko. Pero, narisa kan mga iskolar sa Bibliya na dakul na detalye an aram kan kagsurat kan libro dapit sa pamilya kan hadi, arkitektura, asin kostumbre kan Persia. Totoo, dai nasambit si Reyna Ester sa nakua asin nag-eeksister pang sekular na mga dokumento, pero bako sana siya an opisyal sa palasyo na hinali sa pampublikong mga rekord. Saro pa, sinasambit kan sekular na mga rekord an lalaking si Marduka, an katumbas kan Mardokeo sa lengguwaheng Persiano, na nagin opisyal sa palasyo sa Susan kan panahon na sinasabi sa libro.\nSarong Hula na Nautob\nSa pakikilaban ni Ester asin Mardokeo para sa banwaan nin Diyos, nautob ninda an sarong suanoy na hula sa Bibliya. Kaidtong labing 12 siglo na an nakaagi, pinasabngan ni Jehova an patriyarkang si Jacob na maghula dapit sa saro sa mga aki niyang lalaki: ‘Si Benjamin, paraagaw na lobo: pagkaaga makakan kan dinakupan, asin [pagkabanggi] pagbabarangaon niya an [samsam].’ (Gen. 49:27) Sa “pagkaaga,” o kapinunan, kan kasaysayan kan mga hadi sa Israel, kaiba sa mga naggikan ki Benjamin si Hading Saul asin an iba pang makukusog na parapakilaban para sa banwaan ni Jehova. Sa ‘pagkabanggi,’ o katapusan, kan kasaysayan na iyan, kan garo pigsulnupan na nin aldaw an dinastiya kan mga hadi sa Israel, si Ester asin Mardokeo—na parehong hali sa tribo ni Benjamin—mapangganang nakipaglaban sa mga kaiwal ni Jehova. Garo man sana binaranga ninda an samsam huling napasainda an kadakul na pagsadiri ni Haman.\n^ par. 26 Tinawan kan hadi nin saro pang aldaw an mga Judio tanganing ubuson an mga kaiwal ninda. (Est. 9:12-14) Dawa ngunyan, ginigirumdom kan mga Judio an kapangganahan na iyan kada taon sa bulan nin Adar, na katimbang sa ngunyan kan huring kabtang nin Pebrero sagkod sa inot na kabtang nin Marso. An kapiyestahan na iyan inaapod na Purim, na hali sa pabunutan na ginibo ni Haman sa kagustuhan niyang puhuon an Israel.\nPaano nagpahiling si Ester nin kadunungan sa pagpili nin ‘panahon na magtaram’?\nAnong mga bendisyon an ibinunga kan pagpasensiya ni Ester?\nPaano ipinahiling ni Ester na siya may kusog nin buot asin bakong makasadiri kan idepensa niya an mga kahimanwa niya?\nPaano mo determinadong aarugon an pagtubod ni Ester?


Expanded F2F classes mapuon na sa Marso 1\nAn Departamento de Edukasyon (DepEd) sa Bicol nag-aandam na kan expanded face-to-face classes mantang igwa nang dating 20 pilot public schools sa Bicol an enot nang nagkunducir klase kan Deciembre 2021 alagad kan magparalangkaw si caso sa Covid-19 kan Enero 2022, sinuspende an gabos na mga in-person classes.\nSi Gilbert Sadsad, regional director kan DepEd nagpahayag na sa Marso 1, 2022 pig-aandaman kan dugang na 1,500 escuelas publica sa Bicol an expanded face-to-face classes matapos ibaba na kan national IATF sa alert level 2 an Kabikolan.\nSi enot na F2F classes duman sana sa mga piling barangay na mayong caso kan coronavirus disease siring kan Albay, Masbate, Sorsogon, asin Camarines Sur.\nGinigibo na kan mga escuelahan an saindang rekomendasyon alagad kaipuhan magsunod muna sa halabang rekisitos kan opisina sentral kan DepEd particularmente an gabos na preparasyon sa health protocols kan Department of Health.\nKabale sa makakalaog sa in-person classes iyo an kindergarten, grade 1 to 3 sa segundarya grade 7 to 10 asin grade 11 to 12.\nTinao na kan DepEd national sa mga direktor rehiyonal an pag-aprubar kan expanded F2F classes nganing madali an pagpaluwas nin desisyon alagad dapat ma-inspeksyon muna kun nagsunod sa national guidelines antes tugotan an arin man na escuehan sa in person classes.\nBako gabos na estudiantes an tutugotan sa F2F classes nin huli ta limitado sana sa 25 estudiantes cada classroom asin igwang permiso hale sa guardian o magurang kan aki o estudiante.\nAn lambang lokal na gobierno kinakaipuhan pa an saindang aprubal kun uyon na magbalik an mga estudiantes sa classroom.\nDakul nang mga magurang an nagpapabor sa pagbalik kan in-person classes mantang apektado an calidad sa pag-adal an mga estudiantes sa modular learning asin online classes na sinasabayan pa kan palpak na serbisyo kan internet.\nMientras tanto, pig-aadalan na kan DepEd national office kun ibabalik na an normal na in-person classes sa gabos na escuelahan sa bulan nin Agosto o Septiembre 2022 alagad kaipuhan na mag agi giraray sa aprubal ni Presidente Rodrigo Duterte. (dpa)


Konduktor, tsuper kan viaje Naga-Manila mga naka-PPE\nMasikad na puon ngunian na Juevez, Hulyo 1, 2021 an viaje kan Naga-Manila bus alagad premiro sa Bicol na an konduktor asin tsuper nakasulot nin Personal Protective Equipment (PPE) bilang proteksyon laban sa coronavirus disease (Covid- 19).\nAlagad sinabi ni Operation Manager Roderick ‘‘Nonoy’’ Reforsado kan Bicol Central Station (BCS) saro sanang bus kan BLTB company an ma-viaje dawa na ngani apat na unit nin bus an tinawan QR code kan Land Transportation Franchising and Regulatory Board (LTFRB). An QR code iyo an karibay kan dating pig-isyu special permit kan ahencia.\nAn pagsulot nin PPEs kan konduktor asin tsuper pig-adaptar sa bus terminal sa rehiyon otso.\nSa Hulyo 1, alas 6:00 nin banggui mahale man an bus sa BCS mantang si hale sa Manila naghale alas 6:00 nin banggui kan Hunyo 30.\nAn hale sa Ciudad nin Naga deretso an viaje asin dapat ibaba an pasajeros sa Parañaque Integrated Terminal Exchange.\nNapagkasundoan an magiging talaan kan viaje hali sa Parañaque terminal asin ipapasunod ninda an ‘‘even number’’ sa Hunyo 30, Hulyo 2, 4, 8 asin sa mga masunod na aldaw. Si Hale sa BCS pasiring sa Parañaque dapat sunodon an ‘‘odd number’’ puon Hulyo 1, 3, 5, 7, 9 asin masunod na mga aldaw.\nAn viaje alas 6:00 nin banggui hale sa Parañaque asin alas 6:00 nin banggui si hale sa BCS.\nEstrictong iimplementar an health and safety protocols kabale na digdi asin dapat cincuenta por ciento sana an sitting capacity.\nIgwa nang koordinasyon an manjamiento kan BCS asin an bus company sa bus terminal sa Parañaque sa pagbuelta kan inter-regional route.\nSaro munang unit bus an ma-viaje mantang kulang pa an pasajeros asin naka-standby an tolo pang iba. An ibang bus company nasa proceso naman sa LTFRB nganing ma-isyuhan sinda nin QR code. (dpa)


Expanded wheelclamp ordinance aprobado na: Triple madadakop aroaldaw - PSO\nPuedeng ma-triple kan Public Safety Office kan City Hall an tatamaan na mga vehiculo kan expanded wheelclamp ordinance oras na maging epektibo ini asin estrictong iimplementar sa masunod na duwang bulan alagad sa ordinansa kabali an towing equipment na mabutong sa mga pig-abandunar asin ilegal na pakagarajing vehiculo nganing mahiwas an tinampo.\nIni an mga pahayag sa Bicol Mail ni Rene Gumba, jefe kan PSO matapos maaprobaran sa sesyon regular kan Sangguniang Panlungsod sa pamamayo ni Bise Alcalde Nelson Legacion kan Martes, Mayo 22 an expanded wheelclamp ordinance asin kasabay na digdi iyo an towing sa mga pig-abandonar asin ilegal naka-garajing mga vehiculo.\nAroaldaw inaabot sa sampulong mga vehiculo an tinatamaan kan wheelclamp ordinance sa commercial district 1 kan ciudad huli kan pagsinutil kan ibang pasaway na chofer alagad piglalaoman na magiging triple o treintang (30) mga vehiculo aroaldaw oras na estrictong iimplementar an expanded wheelclamp ordinance. Pinapamulta nin P600 an chofer o kagsadiri kan sasakyan na nagsisinutil sa ordinansa, sabi pa ni Gumba.\nHinagad ni Gumba sa mga maysadiri nin vehiculo na magsunod sana sa ley trafico nganing mayong problema alagad apesar kan ordinansa dakul pa an mga nagsisinutil, huli kaini nagtutubod an PSO na pueding maging triple an saindang madadakop aroaldaw na aaboton nin 900 na mga vehiculo cada bulan.\nSa amended ordinance, nagluwas na sa commercial district an wheelclamp area asin kabali na an mga lugar kan General Luna St., sa wala hali sa canto kan dating advent cinema sundo sa Naga City Police Station; Bicol Medical Center road hali sa may BIR na sakop kan fire lane kan Bureau of Fire Protection sundo sa canto kan Panganiban St.; Ateneo Avenue hali sa Parochial School asin hali sa USI pasiring sa Naga Central School l.\nSi Consejal Joselito Del Rosario, dating jefe kan PSO kan City Hall asin pamayo kan Committee on Public Utility kan consejo iyo an nangenotan sa pagpadreno kan sinambit na ordinansa na mayong nagcontrang miembros maging kan mga nakatukaw na City Youth Councilors.\nNag-agi sa mga public hearing sa manlaen-laen na sektores asin pag-aadal nin nagkaperang bulan kan komite antes na-aprobaran sa en banc session.\nAn ordinansa nagtataong duwang bulan sa jefe ejecutivo kan ciudad nganing iimplementar ini, asin dapat maghanap nin towing company na igwang mahiwas na lote na gigibohon na impounding area kan mga mabubutong na vehiculos.\nAlagad kun mayong towing company an lokal na gobierno sa paagi kan PSO iyo an awtorisado na magbutong kan mga ilegal nakaparadang vehiculos, sabi sa ordinansa.\nCantidad P1,400 an multa alagad an setenta por ciento digdi madalagan sa bulsa kan operator kan towing company.\nAdmitido kan consejal na bakong perpekto an enmiendadong ordinansa mantang andam an sangguniang sa pagretoke kaini kun kinakaipuhan, sabi pa ni Del Rosario.\nAn ordinansa nag-aalok man sa mga kagsadiring vacanteng pribadong lote na gibohon na parking area na tinutogotan sinda na magsingil nin bayad. (dpa)


Tukuduan an mga Aki na Magpasalamat\nBASAHON SA Acholi Afrikaans Albanian Aleman American Sign Language Amharic Arabic Armenian Azerbaijani Azerbaijani (Cyrillic) Bashkir Bicol Brazilian Sign Language Bulgarian Cambodian Catalan Cebuano Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Faroese Fijian Finnish Ga Georgian Greenlandic Griego Guarani Haitian Creole Hapon Hausa Hiligaynon Hindi Hungarian Iloko Indonesian Italiano Kannada Kikuyu Kiluba Kinyarwanda Kirghiz Koreano Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Portuguese (Portugal) Pranses Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Samoan Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Swahili Swedish Tagalog Tajiki Tatar Thai Tigrinya Tiv Tongan Tsonga Turkish Turkmen Tuvaluan Tzotzil Ukrainian Urdu Uzbek Vietnamese Xhosa Yoruba Zulu\nNAGKAKAN ka daw ngonyan?— Aram mo daw kun siisay an nagluto kaiyan?— Tibaad si nanay mo o may ibang nagluto kaiyan, alagad taano ta maninigo niatong pasalamatan kaiyan an Dios?— Huli ta an Dios an nagpapangyari na tumubo an kakanon. Minsan siring, maninigo na pasalamatan man niato an nagluto kan kakanon o an nagpuesto kaiyan para sa sato.\nKun beses nalilingaw kitang magpasalamat kun may minagibo nin kabootan sa sato, bako daw? Kan yaon digdi sa daga an Dakulang Paratokdo, may mga daoton na nakalingaw na magpasalamat.\nAram mo daw kun ano an daoton?— An daoton sarong tawo na may helang na inaapod daot. An helang na iyan puede pa nganing magin dahelan na matunaw an laman nia. Kan si Jesus yaon digdi sa daga, an mga daoton kaipuhan na mag-istar na harayo sa ibang tawo. Asin kun maheling nin sarong daoton na may nagdadangadang, kaipuhan na sia magkurahaw sa pagpaisi sa tawong iyan na dai rumani sa saiya. Ginigibo ini tanganing dai makaraning marhay an ibang tawo asin tibaad maolakitan kan daoton.\nMabooton si Jesus sa mga daoton. Sarong aldaw kan pasiring sia sa Jerusalem, maagi si Jesus sa sarong sadit na banwaan. Kan harani na sia sa banwaan, may sampulong daoton na nagluwas sa pagsabat sa saiya. Nabaretaan ninda na si Jesus may kapangyarihan hale sa Dios na paomayan an gabos na klaseng helang.\nDai ruminani ki Jesus an mga daoton. Nagtindog sinda sa harayo. Alagad nagtutubod sinda na kaya ni Jesus na paomayan an daot ninda. Kaya pagkaheling kan mga daoton sa Dakulang Paratokdo, nagkurahaw sinda sa saiya: ‘Jesus, Paratokdo, tabangi man kami!’\nNaheherak ka daw sa mga tawong may helang?— Si Jesus iyo. Aram nia kun gurano kamamondo na magin daoton. Kaya sinimbag nia sinda asin sinabi: “Lakaw asin pumaheling kamo sa mga saserdote.”—Lucas 17:11-14.\nAno an ipinapagibo ni Jesus sa mga daoton na ini?\nTaano daw ta sinabihan sinda kaini ni Jesus? Iyan huli sa ley na itinao ni Jehova sa Saiyang banwaan manongod sa mga daoton. Sinabi kan ley na ini na hehelingon kan saserdote nin Dios an laman nin sarong daoton. An saserdote an masabi sa daoton kun biyo na siang mayo nin helang. Kun narahayan na sia, puede na siang mag-istar giraray kaiba nin mga tawong mayong helang.—Levitico 13:16, 17.\nAlagad may helang pa an mga daoton na ini. Kaya nagduman daw sinda sa saserdote arog kan sabi sa sainda ni Jesus?— Iyo, tolos-tolos. Seguradong nagtubod an mga lalaking ini na paoomayan ni Jesus an helang ninda. Ano daw an nangyari?\nBueno, kan pasiring na sinda sa saserdote, nawara an helang ninda. Naomayan an laman ninda. Narahayan sinda! Binalosan an pagtubod ninda sa kapangyarihan ni Jesus. Kanigoan an kagayagayahan ninda! Alagad, ano ngonyan an maninigo kutanang gibohon ninda tanganing ipaheling an pasasalamat ninda? Kun ika ano an gigibohon mo?—\nAno an nagirumdoman na gibohon kan daoton na ini?\nAn saro sa mga lalaking naomayan nagbuelta ki Jesus. Nagpoon siang magpamuraway ki Jehova, na inoomaw an Dios. Idto an tamang gibohon ta an kapangyarihan na paomayan sia hale sa Dios. Luminuhod man an lalaki sa Dakulang Paratokdo asin nagpasalamat sa saiya. Dakulaon an pasalamat nia sa ginibo ni Jesus.\nAlagad kumusta man an siyam pang lalaki? Naghapot si Jesus: ‘Sampulong daoton an narahayan, bako daw? Haen na an siyam? Saro sana daw an nagbuelta tanganing magpamuraway sa Dios?’\nIyo. Saro sana sa sampulo an nagpamuraway, o nag-omaw, sa Dios asin nagbuelta tanganing magpasalamat ki Jesus. Asin an tawong ini sarong Samaritano, taga ibang nasyon. An siyam pa dai nagpasalamat sa Dios, asin dai sinda nagpasalamat ki Jesus.—Lucas 17:15-19.\nArin daw sa mga lalaking iyan an kapareho mo? Gusto niatong makapareho kan Samaritano, bako daw?— Kaya kun may gumibo sa sato nin kabootan, ano an maninigo na girumdomon niatong gibohon?— Dapat na magpasalamat kita. An mga tawo parateng nakalilingaw na magpasalamat. Alagad marahay na magpasalamat. Kun iyan ginigibo niato, naoogma si Jehova Dios asin an saiyang Aki, si Jesus.\nPaano mo daw maaarog an daoton na nagbuelta ki Jesus?\nKun iisip-isipon mo iyan, magigirumdoman mo na kadakol kan kabootan na ginibo nin mga tawo sa saimo. Halimbawa, nagkahelang ka na daw?— Tibaad dai ka pa noarin man nagkahelang kapareho kan sampulong daoton, alagad tibaad nagkasipon ka na o nagkolog na an tulak mo. May nag-ataman daw sa saimo?— Tibaad pinatomar ka ninda nin bolong asin may ginibo pang iba para sa saimo. Naogma ka daw na tinabangan ka ninda na marahayan?—\nAn Samaritano nagpasalamat ki Jesus sa pagkarahay nia, asin ini ikinaogma ni Jesus. Sa paghona mo daw maoogma si nanay o si tatay mo kun ika mapasalamat kun may ginigibo sinda para sa saimo?— Iyo, maoogma sinda.\nTaano ta importante na girumdomon na magpasalamat?\nAn nagkapira may ginigibo para sa saimo aroaldaw o serosemana. Tibaad trabaho ninda iyan. Tibaad naoogma pa ngani sindang gibohon iyan. Alagad tibaad makalingaw kang magpasalamat. An maestra mo tibaad mahigos na nagtatrabaho tanganing matabangan kang makanood. Trabaho nia ini. Alagad maoogma sia kun pasasalamatan mo sia sa pagtabang sa saimo na makanood.\nKun beses saradit sanang bagay an ginigibo nin mga tawo para sa saimo. May nagbubukas daw nin pinto para sa saimo? O may nag-aabot daw saimo nin kakanon sa kakanan? Marahay na magpasalamat dawa sa saradit na bagay na ini.\nKun nagigirumdoman niatong magpasalamat sa mga tawo digdi sa daga, mas posible na magirumdoman niatong magpasalamat sa satong Ama sa langit. Asin kadakoldakol kan dapat niatong pasalamatan ki Jehova! Tinawan nia kita nin buhay asin kan gabos na marahay na bagay na nagpapasiram sa buhay. Kaya nasa sato an gabos na dahelan na magpamuraway sa Dios paagi sa pag-omaw sa saiya kada aldaw.\nMapadapit sa pagpasalamat, basahon an Salmo 92:1 (91:1, “Dy”); Efeso 5:20; Colosas 3:17; asin 1 Tesalonica 5:18.\nI-share I-share Nagigirumdoman Mo daw na Magpasalamat?


Magpatood sa kapeng daeng asukar - Catanduanes Tribune\nDae pa ngani nakadiskubre nin bakuna sa COVID-19, nagpoon na an pamulitika sa Isla Maogma.\nKan nacaaguing semana, igua daang nag-abot na APOR diyan sa pier, kaiba an alalay na security, sakay sa sarong Monterong iguang kargang pantanom sa bukid niya sa Viga.\nSegun sa chismoso, dae daa ini pinaluwas kan amo sa PDRRMO minsan igua nang clearance ang Coast Guard. Habo daa yata ipalaog kan gobyerno municipal ta malang hari sa Maynilang may COVID.\nNangaipo pa nin clearance kan gobernador bago ini makaviaje pa-Viga, kung sain ma-quarantine sinda duman sa saiyang farm.\nAlagad, nagbago na an isip kan negociante, diniskarga sana an mga pananom saka dagos balik sa pier.\nAn tugang palan caini capitan del baryo sa Begonia y an negociante saro sa mga pigasuspetsahan na malaban sa nakatukaw, he! he! he!\nIgua nang nagproponir na honorableng bocal na tapuson na an lease contract kan oficina ni Cong Hector diyan sa Legislative Building kan junta provincial.\nIni nangyari sarong semana matapos na pasirahan kan congresista an congressional district office sa dae pa maisihan na rason.\nSa pag-atid-atid kan mga mahilig sa politica, bako nang nasa tamang timpla an kape sa capitolyo.\nMaguiromdoman na sampulong bulan na dae nacatocaw an elegidong gobernador, kaya kape y asukar sana an nasa tasa.\nNgonian na igua nang gatas, baging dae na man nin asukar.\nTibaad iyo na ini an namit kan kape sa masunod na duwang taon, ta masakit nang makabakal nin asukar.\nSa tolong ingredienteng ini, harimbawang daeng mainit na tubig, an kape dae puedeng kaonon nin solo.\nAn asukar puede mong dilamon, alagad delicado sa mga gainom nin metformin, mientras na an gatas marinas sa tulak, pampatibay nin tol-ang, pampakinis nin kutis, he! he! he!\nDuman sa Bagamanoc, buhay na naman an mga kalaban ni Mayor Villaluna.\nIgua nang nagruluwas na mga bareta sa soboot mga proyecto kan administrasyon na dae oyon kan mga kritiko. Dae pa man claro kung ano an diferencia sa padalagan kan municipio y an mayor na reclamo iyo an dae daa pagkonsulta sa mga constituentes.\nSa Pandan, awat nang tinataboga sa social media si Mayor Olog sa soboot mga anomalya sa municipio. Dati na daang dae gatinohan an alcalde y an bise caini na tawo ni ex-mayor Takoy.\nBagi man sanang kan panahon ni Mayor Leo y Bise Mayor Boroy kan Bato. Daeng okasyon na gasabay an duwa, ta habo nindang maheling an saendang kalaban na mortal.\nSa Caramoran, igua na man na pigamanok na malaban qui Mayor Glenda y sa San Miguel sa kahadean ni Mayor Camano, sige na an huringhuding na an kalaban caini igua nang basbas kan capitolyo.\nSa Payo, dae man gakaoyon an alcalde y an bise, caya an fondo daa kan consejo municipal dae nagagamit.\nAno nang buhay ini sa isla, puro na sana politica, dae na lamang nin panahon na toninong an pagmanejar kan banwaan?\nDati na palan na nacarecibe nin memorandum circular hari sa DILG an mga municipio na suportaran an programa kan gobyerno nasyonal na Philippine Fiber Optic Network (PFON) na malatag nin fiber optic lines ss gabos na isla, kabala an Isla Maogma.\nDae pa siguro ini nabasa kan consejo, kung kaya naabara an pighagad na permiso kan contractor nin PLDT.\nSegun sa DILG, an gabos na LGU dapat magtao nin asistencia sa kahamnan kan National Broadband Network sa paagi nin apuradong pagtao nin lisensya, permiso o anoman na mga clearance sa proyecto, lalo na sa mga consejal sa pag-endorso kaini.\nTalagang dae pa ini nabasa kan mga consejal, lalo na kan mestizo, he! he! he!\nGareclamo an mga parabakal sa saod nin Virac, lalo na itong iguang darang kabayo.\nDae ninda maisihan kung ngata an dating paradahan nin motorsiklo diyan sa iguang silaan y maritatas, kinudalan kan pulis y municipio.\nAno daw daa an halaga caini, ta dae man nin gagamit kan lugar? Ginamitan lamang nin utak an ginibong ini kan satong mga autoridad?


SABI KAN DPWH: Poste kan Casureco II sa nat’l road kritikal sa mga aksidente\nNaghiwas na an national road sa Barangay San Felipe, Ciudad nin Naga huli kan pig-iimplementar na road widening project kan Department of Public Works and Highways alagad delicado sa mga aksidente sa trafico an mga ulang na poste kan Camarines Sur II Electric Cooperative (Casureco II).\n‘Kritikal an lugar sa San Felipe, an solusyon digdi iyo an paghale kan mga poste kan Casureco II’. Ini an mga pahayag ni Assistant District Engr. Richard Ragrario kan 2nd Engineering District kan DPWH kan Camarines Sur sa ginibong committee hearing kan Public Safety Committee na pinamamayohan ni Consejal Joselito Del Rosario sa isyu sa pagpahale kan mga ulang na estractura sa tinampo.\nNagkapera nang mga vehiculo an nakabudal sa poste na namumugtak sa atubangan kan Maramba Elementary School sa Brgy. San Felipe, na malilikayan an aksidente kun matugot na an manijamiento kan cooperativa nin electricidad na ibalyo na an saindang poste sa tamang lugar.\nSinabi ni Engr. Ragrario na nagkaigwa na nin orolay an 2nd Engineering District kan DPWH asin Casureco II alagad dai nag-uyon an saindang oficina central sa kahagadan kan cooperativa na dapat gastosan kan obras publica an paggarabot kan mga poste.\nPigbuyagyag pa kan Assistant District Engr. an saro sa mga kondisiyon kan cooperativa abunaran kan DPWH an magiging revenue loss sa panahon na pinutol muna an servicio kan corriente mientras na pigtatrabajo an pagbalyo kan mga poste alagad dai nag-uyon an central office.\nSa sinambit na committee hearing, sinabi ni Consejal Del Rosario na envez kan pigtutulod niyang tripartite memorandum of agreement entre kan Casureco II, DPWH asin City Hall, mapasar muna siya nin resolucion sa Sangguniang Panlungsod nganing aramon sa Deparment of Energy asin DPWH Central Office kun ano na si nangyari na dapat magkaigwa nin kasundoan an duwang ahencia sa pagtarabangan sa kompensyasyon sa paghale kan estractura sa laog kan tinampo.\nSusog sa consejal sa Implementing Rules and Regulation (IRR) kan Acta Republica Numerado 10531 an DOE asin DPWH sa laog nin 180 diyas dapat maggibo nin mga reglamento sa pagtao nin maninigong kompensyasyon sa cooperativa nin electricidad alagad inabot na nin tolong taon mayo pa nin kasundoan an DOE asin DPWH.\nAn katuyohan kan City Hall kaini, para sa seguridad publico kun maresolberan na an isyu na pueding i-adaptar kan ibang LGUs, sabi pa kan consejal.\nNagpatanid pa si Del Rosario na kun mayo pang solusyon an duwang ahencia, posibleng sa bulan nin Septiembre 2017 mahimo na siya nin aksyon sa paagi kan tripartite MOA. (DPA)